Kisah Kaedah Pilihanraya Paling Aneh di Negara Gambia

Pernahkah anda terfikir dari mana datang perkataan 'ballot', yang diguna dalam bahasa Inggeris; merujuk proses atau kaedah pengundian dalam menentukan sesuatu keputusan atau pemilihan?

'Ballot' berkait dengan sistem pemilihan masyarakat zaman dahulu mengundi menggunakan guli kaca, berbeza dengan kita yang sudah bertukar kepada kertas undi.

Lebih unik, di antara semua negara yang menganjurkan proses pilihanraya hanya negara Gambia yang masih mengekalkan penggunaan guli kaca, dalam proses memilih ketua kerajaan mereka.

'Ball' dalam istilah 'ballot' berkait dengan bentuk bola. Ini kerana sistem undian masyarakat terdahulu biasanya dijalankan dengan menggunakan alat berbentuk bola kecil, seperti guli yang akan diletakkan dibekas tertentu - bagi menentukan undian kita.

Daripada aspek bahasa, 'ballot' sebuah istilah bahasa Inggeris dipinjam daripada istilah Itali 'pallotte', yang membawa makna bola kecil.

'Ballot' atau bola kecil digunakan untuk undian sejak abad ke 16 oleh masyarakat Eropah yang menetap di Venice, tetapi istilah yang digunakan dikekalkan walaupun berlaku perubahan besar-besaran kaedah undian mula menggunakan kertas sebagai cara masyarakat mereka mengundi pada sekitar abad ke 18.

Perkataan 'ballot' yang sepatutnya mewakili bola-bola kecil yang digunakan, mula digunakan sebagai satu kata kerja yang merangkumi apa saja proses pemilihan atau undian yang dilakukan oleh peserta, walaupun proses itu berlangsung tanpa penggunaan bola-bola kecil itu lagi.

Sekitar dekad 1960-an, gerakan kemerdekaan Gambia daripada penjajahan British mula digerakkan pemimpin tempatan.

Keperluan untuk mengadakan pilihanraya bagi membolehkan kerajaan Gambia ditubuhkan, berdepan satu halangan yang besar. Kadar buta huruf yang terlalu tinggi di kalangan masyarakat Gambia menjadi isu besar, menghalang ramai individu yang bakal mengundi daripada mengundi dengan sempurna.

Situasi ini pernah berlaku dalam dekad 1950-an, apabila rakyat The Gambia diberikan peluang mengundi majlis kerajaan mereka semasa masih dijajah. Sistem undian yang dilakukan dengan kertas undi mendapati terlalu banyak kertas undi rosak.

Bagi menyelesaikan masalah ini, rakyat Gambia kembali menggunakan sistem lama yang diamalkan satu masa dahulu, di mana setiap pengundi akan dibekalkan dengan satu biji guli. Satu guli, satu undi.

Semua pengundi yang sudah didaftarkan akan ke ruangan mengundi, di mana tersedia dua atau lebih tong dram (bergantung kepada jumlah calon/parti) yang telah diubahsuai.

Setiap satu tong mewakili satu wakil, dengan wajah dan warna partinya dipamerkan.

Sebuah corong diperbuat daripada plastik dipasang pada bukaan tong itu, yang akan menjadi salur di mana guli perlu dimasukkan. Setiap kali sebiji guli melalui corong tersebut, sebuah loceng yang dipasangkan di dalam corong itu akan berbunyi menandakan satu undian telah selesai dibuat.

Semua tong dram yang akan digunakan dalam pilihanraya mereka, akan dibuka terlebih dahulu untuk diperiksa mana-mana pengundi yang hadir awal bagi memastikannya kosong. Selepas dipersetujui, habuk kayu atau pasir akan diisi bagi memastikan guli yang akan dijatuhkan tidak pecah semasa undian dibuat.

Selesai proses undian, tong itu akhirnya akan dibuka juga didepan orang ramai, dengan kiraan jumlah guli yang ada dalam setiap tong akan menentukan pemenangnya.

Kiraan yang dibuat secara terbuka menggunakan sejenis papan yang dilubangkan pada permukaannya, mampu menempatkan 100, 200 atau 500 guli serentak. Guli-guli yang sudah digunakan untuk undian akan ditebarkan di atas papan tadi dan kiraannya direkodkan.

Sistem ini walaupun berbunyi agak tradisional sangat diyakini masyarakat Gambia, kekal digunakan dalam sistem pilihanraya demokrasi negara mereka sejak diperkenalkan.

Walaupun ada cadangan supaya sistem tradisional ini diubah kepada penggunaan kertas undi, masyarakat Gambia kekal dengan kaedah sama dalam pilihanraya pemilihan presiden yang selamat berlangsung pada 4 Disember 2021.

Sebanyak 1,554 pusat mengundi dibuka bagi membolehkan lebih 962 ribu pengundi menentukan pilihan mereka, berdasarkan kepada guli di tangan.

Pilihanraya tersebut yang turut disertai wakil daripada Kesatuan Eropah dan negara-negara Komanwel, yang hadir sebagai pemerhati mendapat pujian atas sistem undian dan kiraan berasaskan guli yang diamalkan, layak dikategorikan sebagai telus.

Mana-mana pengundi yang hadir tetapi enggan mengundi mudah dikenalpasti, disebabkan oleh ketiadaan bunyi loceng yang hanya akan berlaku selepas undian dibuat.

Selain itu pihak yang mengendalikan pilihanraya juga berdepan kesukaran untuk menyimpan guli dan tong seperti mana dalam kondisi undian telah tamat, sekiranya ada pihak yang kalah bertanding berjaya mencabar keputusan yang telah diisytihar selepas pilihanraya dilangsungkan.

Bagaimanapun dengan kadar celik huruf yang masih rendah, sekitar 63.9% untuk lelaki dan 47.6% untuk wanita - sistem menggunakan guli ini berkemungkinan besar perlu dikekalkan untuk satu tempoh panjang bagi menyesuaikan proses pilihanraya dengan kemampuan kendiri masyarakat mereka.


Risiko Pewarna Makanan Tiruan Terhadap Kesihatan Anda

Jangkitan kanser kolorektal atau kanser usus besar adalah kanser yang berlaku di bahagian kolon (usus) atau rektum (bahagian hujung usus berhampiran dubur).

Sejak tahun 1990-an, kanser kolorektal awal (penghidap bawah 50 tahun) didapati semakin meningkat secara global. Kadar ini dijangka akan meningkat lagi sebanyak 90% (kanser kolon) dan 124% (rektum) menjelang tahun 2030.

Salah satu sebab yang disyaki di sebalik trend ini ialah peningkatan penggunaan diet yang terdiri daripada daging yang diproses, gula tambahan dan bijirin halus. Diet yang sering terkandung dalam makanan ultra-proses seperti ini sering dikaitkan dengan kanser kolorektal.

Salah satu aspek makanan ultra-proses yang membimbangkan adalah tentang warnanya yang terang. Warna terang ini digunakan dalam banyak makanan atau hidangan untuk membuatkannya kelihatan menarik dan sedap.

Walau bagaimanapun, kebanyakan warna yang sering digunakan untuk membuat biskut, gula-gula, yogurt, sos salad, ais krim, bijirin segera dan air soda ini adalah sintetik atau tiruan.

Lebih mengejutkan lagi, terdapat beberapa bukti yang mendedahkan bahawa pewarna makanan tiruan ini boleh menjadi penyebab kepada kanser di dalam tubuh anda.

Pengarah Pusat Penyelidikan Kanser Kolon di Univerisi Carolina Selatan iaitu Dr. Lorne J. Hofseth telah membuat kajian mengenai kesan penggunaan pewarna makanan tiruan ke atas perkembangan kanser kolorektal.

Industri makanan menggunakan pewarna tiruan untuk membuatkan makanan kelihatan lebih menarik. Pewarna makanan pertama telah dicipta daripada tar arang batu pada akhir tahun 1800-an.

Hari ini, pewarna ini sering dihasilkan daripada bahan kimia yang berasaskan petroleum yang dikenali sebagai naftalena untuk membuat produk akhir makanan yang dipanggil "pewarna azo" atau azo dye.

Pengeluar makanan lebih suka menggunakan pewarna tiruan berbanding pewarna semula jadi kerana ia lebih murah, lebih berwarna terang dan tahan lebih lama.

Ratusan pewarna tiruan telah dihasilkan sejak seabad yang lalu dan kebanyakannya adalah toksik. Hanya 9 sahaja yang diluluskan untuk digunakan dalam makanan di bawah dasar Pentadbiran Makanan dan Ubat-ubatan Amerika Syarikat.

Malah, ia lebih sedikit berbanding pewarna yang diluluskan oleh peraturan Kesatuan Eropah dan negara-negara lain.

Kerosakan DNA adalah pemacu utama kanser kolorektal. Apabila kerosakan DNA berlaku, ia boleh mengakibatkan mutasi yang memberitahu sel untuk membahagi secara tidak terkawal dan bertukar menjadi kanser.

Satu lagi penyebab kanser kolorektal adalah keradangan. Keradangan berlaku apabila sistem imun menghantar sel radang untuk mula menyembuhkan atau menangkap patogen yang menyebabkan penyakit.

Apabila keradangan ini berterusan dari masa ke masa, ia boleh membahayakan sel yang sihat dengan melepaskan molekul yang dipanggil radikal bebas di mana ia boleh merosakkan DNA.

Satu lagi jenis molekul yang dikenali sebagai sitokin pula boleh memanjangkan keradangan dan mendorong peningkatan pembahagian sel serta perkembangan kanser dalam usus apabila tiada kecederaan untuk dirawat.

Tabiat pemakanan yang buruk pada jangka panjang juga boleh menyebabkan keradangan gred rendah yang tidak menghasilkan simptom ketara walaupun molekul keradangan terus merosakkan sel yang sihiat.

Walaupun semua pewarna makanan yang diluluskan Pentadbiran Makanan dan Ubat-Ubatan Amerika diklasifikasikan tidak mengandungi bahan yang mampu menyebabkan kanser dalam tisu hidup tetapi penyelidik seperti Dr. Lorne mendapati masih terdapat risiko kesihatan lain.

Sebagai contoh, bakteria dalam usus anda boleh mencernakan pewarna sintetik kepada molekul yang diketahui boleh menyebabkan kanser. Lebih banyak kajian diperlukan tentang bagaimana cara mikrobiom berinteraksi dengan pewarna makanan sintetik ini dan risiko yang dibawanya.

Terdapat kajian yang menunjukkan bahawa pewarna makanan tiruan ini boleh mengikat DNA dan protein di dalam sel. Ada juga beberapa bukti bahawa pewarna sintetik boleh merangsang jentera keradangan badan. Kedua-dua mekanisme ini mungkin boleh menimbulkan masalah untuk kesihatan kolon dan rektum.

Penggunaan pewarna tiruan dalam makanan kanak-kanak juga sudah menjadi kelaziman dan ia agak membimbangkan. Kanak-kanak yang sedang membesar lebih mudah terdedah kepada toksin. Kajian kesan pewarna tiruan terhadap kanak-kanak perlu dilakukan dengan lebih mendalam.

Memakan manakan yang mengandungi pewarna tiruan tidak akan membuatkan anda terus mendapat kanser kolorektal. Namun, diet makanan diproses buat jangka masa yang lama mungkin menjadi penyebabnya.

Walaupun banyak kajian yang perlu dilakukan untuk menghubungkan kesan pewarna tiruan dan kanser, terdapat beberapa cara untuk anda kurangkan risiko kanser kolorektal.

Kurangkan makanan berwarna yang tidak semula jadi, amalkan diet sihat, tingkatkan aktiviti fizikal dan lakukan pemeriksaan adalah langkah-langkah yang mampu mencegah daripada kanser bahaya ini.


7 Fakta Menarik Mengenai Sukan Gusti Sumo di Jepun

Kebiasaannya aktiviti sukan yang melibatkan fizikal akan disertai oleh peserta yang kurus dan fit. Namun, tidak bagi sukan gusti Sumo dimana atlet sumo (digelar rikishi) memiliki badan yang besar dan obes.

Sumo sudah menjadi sebahagian daripada budaya orang Jepun dan merupakan antara sukan popular di sana selain karatte, judo, aikido dan iaido. Walaunpun rata-rate penggusti sumo berbadan besar, kemahiran, kekuatan dan teknik yang betul ditagih bagi membolehkan mereka mengalahkan lawan merreka.

Kali ini, pihak Iluminasi ingin berkongsi pula beberapa fakta menarik mengenai sukan gusti sumo ini.

Yokozunamerupakan pangkat tertinggi dala sumo tetapi tidak ada syarat yang ditetapkan untuk menjadi yokozuna. Selama bertahun-tahun, orang asing (atau gaijin) telah dihalang daripada mencapai pangkat ini, termasuk ahli gusti popular Konishiki, yang dilahirkan di Hawaii.

Namun, pada tahun 1993, satu lagi atlet sumo hebat kelahiran Hawaii bernama Chad Rowan akhirnya akan menjadi yokozuna bukan Jepun yang pertama. Hari ini gaijin mendominasi sumo, sehinggakan tidak ada yokozuna Jepun dalam lebih sedekad. Malah, sumo kini turut didominasi oleh atlet dari  Mongolia dan Eropah Timur.

Dalam sumo, pengadil (dipanggil gyoji) tugasan mereka sebagai satu penghormatan sehingga mereka membawa pisau pada mereka sebagai simbol niat mereka untuk melakukan seppuku sekiranya berlaku kesilapan.

Sudah tentu, tiada siapa yang benar-benar membunuh diri, tetapi sekiranya satu keputusan buruk dibuat oleh  pengadil mereka secara tradisinya menyerahkan peletakan jawatan mereka kepada organisasi tempat mereka bekerja.

Tidak seperti kebanyakan sukan tempur lain, sumo tidak mengasingkan pesertanya mengikut berat, jadi lebih besar seseorang itu, lebih banyak kelebihannya dalam menolak pesaing yang lebih kecil. Keadaan ini membenarkan ahli gusti untuk menambah berat badan sebanyak mungkin.

Rikishi bangun pada waktu subuh dan mula berlatih tanpa bersarapan dengan andaian bahawa ini melambatkan metabolisme dan menjadikannya lebih sukar untuk membakar kalori. Pada waktu makan tengah hari, ahli gusti biasanya makan rebusan daging, sayur-sayuran dan nasi yang kaya dengan protein yang dipanggil chankonabe, bersama-sama dengan pelbagai hidangan sampingan.

Pavel Bojar—seorang ahli gusti dari Republik Czech yang bertanding di bawah nama "Takanoyama." Tidak seperti atlet lain, Takanoyama hanya mempunyai berat 98 kilogram dan ketinggian 185 sentimeter. Beliau pernah terdesak untuk menambah berat badan sehingga ditangkap dan diberikan amaran kerana menggunakan insulin.

Beliau mengalahkan lawannya dengan menggunakan kepantasan dan kelicikannya menggunakan berat dan momentum lawannya untuk menjathkan mereka. Taknoyama pernah bertanding di peringkat makuuchi iaitu peringkat teratas sumo profesional sebelum bersara dari sukan ini pada tahhun 2014.

Hidup seorang atlet sumo diumpakan sebagai seorang banduan di penjara yang perlu mengikuti rejim latihan ketat setiap hari. Malah, sumo bukanlah pilihan sekiranya mahu popular kerana mereka tidak mendapat bayaran tinggi sehinggalah mereka masuk ke pertandingan peringkat lebih tinggi.

Ahli gusti mesti berpakaian fesyen tradisional malah dilarang memandu. Walaupun rikishi dianggap lelaki gemuk paling sihat, memiliki berat badan berlebihan sememangnya memudaratkan kesihatan mereka dan kebiasannya mengalami masalah seperti sakit sendi, masalah buah pinggang dan hati dan lain-lain.

Seperti mana-mana sukan, sumo juga tidak terlepas daripada perkara-perkara yang kurang enak didengar. Atlet sumo yang muda biasanya akan di "raging" oleh atlet senior seperti disuruh membasuh dan memasak. Malah, lebih turut ada yang disuruh membersihkan punggung atlet senior.

Pada 2007, satu skandal mengejutkan berlaku di pusat latihan Tokitsukaze dimana seorang atlet berusia 17 tahun Takashi Saito. Walaupun awalnya dikatakan mati kerana sakit jantung, laporan penyiasatan mendedahkan atlet malang itu sebenarnya dipukul oleh 3 atlet lain atas denda yang diarahkan oleh pengurus pusat latihan itu.

Dalam kebanyakan sukan, terdapat jurang perbezaan besar pendapatan antara atlet lelaki dan wanita, termasukklah sukan sumo. Wanita secara umumnya diharamkan dalam dunia sumo; mereka dilarang sama sekali daripada memasuki dohyo, gelanggang tempat gusti berlaku, kerana haid menjadikan mereka najis secara simbolik.

Tidak lama dahulu, gusti sumo wanita menjadi tarikan popular di Jepun. Walau bagaimanapun, apa yang dipanggil onnazumo ini bukanlah acara sukan yang tulen tetapi lebih kepada hiburan. Organisasi ahli gusti sumo wanita masih wujud seperti di Amerika Syarikat tetapi tiada siapa yang menjangka popularitinya akan meningkat.


Risiko Tabiat Menggigit Kuku Yang Jarang Diceritakan

Ramai di antara kita di luar sana, mempunyai tabiat-tabiat atau kelakuan yang sering kita lakukan, apabila kita berada dalam sesuatu situasi tertentu.

Ada orang gemar mengetuk meja dengan jari, menggoyangkan kaki, melagakan gigi dan ramai juga di antara kita gemar menggigit kuku di jari. Tabiat ini harus diakui agak buruk sekiranya kelihatan selain daripada akan menyebabkan kerosakan pada bahagian kuku anda.

Anda ada tabiat ini? Tahukah anda tabiat menggigit kuku, sebenarnya membawa risiko yang agak besar kepada pelakunya?

Dari aspek istilah, tabiat menggigit kuku diistilahkan sebagai onychophagy yang biasanya kelihatan semasa seseorang individu berusia muda dan remaja, yang boleh berlarutan sehinggalah dia mencapai usia dewasa.

Ada banyak sebab kenapa tabiat ini terus dilakukan atau berlaku. Walaupun begitu majoriti kes tabiat gemar menggigit kuku ini dikatakan sangat berkait rapat dengan stres seseorang, ketika dia berada dalam situasi yang membuatkan dia berasa kebimbangan atau gementar.

Ada juga individu yang didapati menggigit kuku akibat daripada rangsangan bacaan buku atau tontonan filem, yang memulakan perasaan gementar itu. Dalam sesetengah kes, rasa bosan atau kosong menyebabkan seseorang mula menjadikan tabiat ini sebagai pengisi masa lapang yang akhirnya kekal dilakukan.

Kajian yang telah dijalankan di Portugal pada tahun 1985 mendapati kecenderungan tabiat ini berada pada kadar 14.3% di kalangan kanak-kanak. Kajian lebih baru seperti di India, Jepun dan Arab Saudi mendapati peratusan masalah ini berlaku di antara 20% ke 28% dalam kategori usia sama.

Usia 4 ke 6 tahun merupakan kumpulan paling besar memiliki tabiat ini yang akan berkurangan ketika melangkah ke alam remaja.

Pasti ramai menyangkakan tabiat menggigit kuku hanya akan mencacatkan rupa dan bentuk kuku semata-mata, tanpa membawa risiko-risiko lain kan?

Selain kerosakan kuku, komplikasi lain yang boleh wujud sekiranya tabiat ini tidak dihentikan adalah risiko jangkitan kepada gusi dan bahagian mulut, selesema serta jangkitan bakteria yang berpindah dari bahagian kuku ke bahagian tubuh lain melalui mulut.

Kerosakan kuku pula boleh berlaku dalam beberapa tahap, dengan tahap paling teruk dinamakan sebagai paronychia atau trauma kuku hasil tindak balas bakteria yang berjaya masuk ke dalam kulit, akibat daripada bukaan pada permukaan kulit yang terjadi disebabkan gigitan.

Walaupun paronychia merupakan satu simptom yang biasa berlaku kepada mana-mana individu khasnya pada mereka yang perlu bekerja dalam keadaan tangan basah seperti pencuci pinggan atau pembancuh air, simptom ini kerap ditemui pada individu yang mengalami tabiat gemar menggigit kuku.

Kesemua simptom di atas adalah simptom yang tidak berbahaya. Sekarang mari kita lihat pula simptom yang boleh membahayakan nyawa.

Seorang lelaki bernama Luke Hanoman dari Liverpool, England mempunyai masalah gemar menggigit kuku setiap kali dia berasa tertekan.

Tabiat itu yang telah berlaku sekian lama tidak pernah memberi kesan besar kepada beliau, sehinggalah dia mula demam berpanjangan pada bulan Mac tahun 2018. Jarinya mula membengkak dan kulitnya mula menampakkan jalur-jalur merah, menandakan ada sesuatu yang tidak kena pada tubuhnya.

Dia dikejarkan ke hospital dan pemeriksaan yang dijalankan mendapati Hanoman telah mengalami sepsis atau keracunan darah - dipercayai berpunca daripada jangkitan yang bermula pada kulit berhampiran kuku yang digigitnya.

Bagi seorang gadis berusia 18 tahun dari Texas, Amerika Syarikat - tabiat menggigit kukunya walaupun tidaklah sampai ke peringkat keracunan darah, telah menyebabkan dia mengalami jangkitan pada bahagian kulit di sekeliling kuku. Jangan buka kalau anda mudah geli dengan nanah.

Pada awalnya gadis itu dijangkakan perlu menjalani pembedahan bagi membuang bahagian jari yang telah dijangkiti sekiranya jangkitan gagal dikawal. Dia bernasib baik jangkitannya surut selepas pembedahan kecil dilakukan, bagi membuang kesan-kesan jangkitan yang telah terbentuk.

Dalam aspek perubatan, memang sukar untuk individu yang mempunyai tabiat ini menghentikannya. Mereka yang biasa melakukannya, sebenarnya melakukannya tanpa sedar - tidak lagi merasa sakit walaupun  sedang melakukan kecederaan kepada diri sendiri.

Kami harap artikel ini sedikit sebanyak memberikan anda pendedahan awal apakah risiko yang boleh berlaku sekiranya anda meneruskan tabiat ini.

Cara paling berkesan dalam menangani tabiat menggigit kuku, adalah dengan mengenalpasti apa jenis situasi atau keadaan yang akan menyebabkan anda mula ada keinginan untuk menggigit kuku sendiri.

Selepas tahu jenisnya - cuba elakkan diri anda daripada terus duduk dalam situasi tersebut atau cari jalan bagaimana hendak menanganinya.

Resah sebelum temuduga? Berdiri, berlegar-legar dan jangan duduk. Bosan? Lakukan sesuatu. Anda bimbang hero dalam filem tewas kepada penjahat? Makan sesuatu sambil menonton filem. Lapar?

Nail biting and related health issues: Perspectives of health professionals and nail biters (PDF)


7 Kad Pokemon Paling Mahal dan Rare di Dunia

Pokémon telah dicipta pada tahun 1995 dan ia menjadi francais multi-media di Jepun pada tahun 1996 dengan keluaran permainan Pocket Monsters: Red and Green Game Boy. Permainan Trading Card Game (TCG) Pokémon mengikuti kejayaan permainan video Pokemon pada tahun 1997.

Apabila Pokémon menjadi semakin popular di Jepun, versi Bahasa Inggeris bagi permainan Game Boy telah dikeluarkan di Amerika Utara pada tahun 1998 dan diikuti TCG  pada tahun 1999. Sejak itu, Pokémon telah menguasai dunia dan lebih 20 tahun kemudian, permainan video, kad dan siri animasi masih lagi popular.

Disebabkan oleh populariti Pokémon, kad-kad TCG tersebut adalah antara item yang paling banyak dikumpul oleh peminat Pokemon. Seperti mana-mana permainan kad lain, beberapa kad Pokémon dianggap lebih rare atas pelbagai sebab antaranya keluaran edisi terhad, kesilapan cetakan atau hadiah buat individu tertentu sahaja.

Kad Kangaskhan istimewa ini diberikan kepada pasukan yang menang di kejohanan Parent/Child Mega Battle pada tahun 1998 dan tidak pernah dikeluarkan kepada umum. Tiada sebarang maklumat tentang bilangan kad Kangaskhan edisi terhad ini yang diberikan, tetapi dianggarkan terdapat kira-kira 45 daripada kad ini dalam pelbagai keadaan.

Setiap kali kad Family Event Kangaskhan dijual, ia biasanya terjual untuk beberapa ribu dolar. Pada Oktober 2020, kad ini dalam keadaan masih baik telah dijual pada harga $150,000, menjadikan kad istimewa ini salah satu kad Pokémon paling berharga di luar sana.

Pikachu ialah maskot bagi keseluruhan francais Pokémon, jadi tidak pelik bahawa Pikachu Illustrator yang jarang ditemui ini ialah salah satu kad Pokémon yang paling dicari oleh mana-mana pengumpul. Pikachu Illustrator telah diberikan kepada pemenang Peraduan Artis Illustrasi Permainan Kad Pokémon CoroCoro Comics pada tahun 1997.

Hanya 39 kad Illustrator Pikachu telah dianugerahkan dan hanya sedikit yang muncul untuk dijual selama ini. Walau bagaimanapun, setiap kali kad Illustrator Pikachu dijual, ia menetapkan rekod baru jualan kad Pokémon. Pada Februari 2021, satu kad ini dijual pada harga $375,000!

Master's Key ialah satu lagi kad edisi terhad yang hanya diberikan kepada peserta kejohanan tertentu. Kad khas ini telah diberikan kepada semua pesaing dari setiap bahagian umur pada Kejohanan Dunia Jepun 2010. Ia juga diberikan kepada semua pesaing dari setiap kategori dalam acara Permainan Video pada kejohanan itu.

Berdasarkan keputusan kejohanan, 36 kad Master's Key telah diberikan, tetapi sangat sedikit yang telah dijual atau telah diperiksa untuk penggredan dan pengesahan. One Master's Key dalam bekas trofi asalnya telah dijual pada 2019 dengan harga kira-kira $21,201.

Kad ralat ini dilaporkan telah diberikan kepada pekerja Wizards of the Coast, tetapi selama bertahun-tahun tiada siapa yang melihat bukti konkrit bahawa kad ini wujud. Kemudian pada tahun 2006, bekas pekerja Wizards of the Coast yang sah memuat naik gambar kad ini ke internet.

Walau bagaimanapun, tiada satu pun daripada kad prakeluaran Raichu ini telah dijual atau telah diserahkan kepada perkhidmatan penggredan kad profesional untuk pngesahana. Dianggarkan 8 - 10 kad ini wujud.

Kad holografik Pokémon Super Secret Battle “No. 1 Trainer” dianggap oleh ramai fanatik Pokémon sebagai Holy Grail bagi TCG Pokémon. Hanya satu daripada kad ini diberikan kepada setiap tujuh juara serantau pada Kejohanan Dunia Pokémon 1999. Kad hadiah kemenangan ini adalah tiket juara ke kejohanan akhir, yang digelar “Super Secret Battle”.

Lokasi pertempuran terakhir hanya didedahkan kepada juara serantau apabila mereka menerima kad No. 1 Trainer ini. Oleh kerana kad ini adalah sangat istimewa dan sukar ditemui, ia hampir tidak pernah dijual. Walau bagaimanapun, satu kad "No. 1 Trainer" dengan keadaan masih baik telah dijual pada 12 Julai 2020 dengan harga $90,000!

Tropical Mega Battle ialah acara tahunan yang berlangsung di Hawaii antara 1999 – 2001. Disebabkan kejohanan itu hanya berlangsung beberapa tahun, lapan kad edisi terhad yang diberikan kepada pemenang kejohanan acara sulung itu amat jarang ditemui.

Pada masa ini, kad Trainer No. 2 nampaknya merupakan atara kad yang paling jarang ditemui kerana hanya lima kad telah disahkan/digredkan secara profesional dan hanya satu telah dijual. Satu-satunya kad Trainer No. 2 yang dijual memperoleh $50,300 di eBay pada Oktober 2020.

Pada 17 Januari 2021, kad Blastoise yang unik yang hanya digunakan semasa pembentangan Wizards of the Coast telah dijual pada lelongan pada harga $360,000, menjadikannya kad Pokémon paling rare dan paling berharga yang wujud. Dilaporkan, Blastoise khas jni telah dimiliki oleh ahli pasukan perhubungan awam WotC yang lalu sejak ia mula ditubuhkan pada 1998.

Kad Blastoise ini telah digunakan oleh Wizards of the Coast untuk menunjukkan kepada Nintendo rupa kad Pokémon versi Inggeris. Kad ini hanya dicetak pada satu bahagian sahaja dan mempunyai bahagian belakang kosong dan "Hydropump" ditulis sebagai satu perkataan dan bukannya Hydro Pump.


7 Varieti Ikan Koi Termahal di Dunia

Walaupun sejarah lengkap ikan koi tidak didokumenkan, saintis telah menemui sisa fosil makhluk akuatik ini di China Selatan sejak kira-kira 20 juta tahun dahulu. Pembiakan koi mungkin berakar umbi di China abad ke-4. Walau bagaimanapun, hanya pada abad ke-19 nelayan Jepun mula menangkap koi liar.

Ikan berwarna-warni ini kemudiannya dijaga oleh petani padi, yang membawa kepada pembiakan koi di Jepun. Selama bertahun-tahun, amalan pembiakan koi Jepun telah membawa kepada ikan yang lebih cerah dan berwarna-warni. Koi menjadi semakin popular apabila populasi domestik meningkat.

Malah, membela ikan koi juga boleh dianggap sebagai salah satu budaya orang Jepun seperti yang pernah kami tulis dalam artikel Ikan Koi dan Budaya Jepun - Kenapa Harganya Mencecah Jutaan Ringgit? dahulu. Kali ini, kami ingin kongsikan 7 jenis atau corak ikan koi paling mahal di dunia.

Dengan tanda harga yang mencecah $300, Platinum Ogon adalah antara koi paling mahal di pasaran. Ikan dengan warna metalik ini mempunyai badan putih pejal tanpa corak. Platinum Ogon kadangkala dipanggil Purachina Ogon di Jepun, tetapi ia biasanya dirujuk sebagai Platinum di kalangan penggemar koi Amerika.

Peminat koi Platinum Ogon kerana kolam atau tangki mungkin mereka kotor dan ikan koi corak ini mudah dilihat melalui air yang keruh. Platinum Ogon berbeza daripada koi putih yang tidak metalik yang dipanggil Shiro Muji

Walaupun koi Doitsu menghasilkan pelbagai warna yang menarik, ciri yang paling menonjol dari varieti ini ialah badannya yang tidak bersisik. Harga untuk koi Doitsu agak berbeza-beza, tetapi biasanya dijual pada harga kira-kira $500. Walaupun banyak varieti koi berasal dari Asia, varieti ini sebenarnya berasal dari Jerman.

Di Jerman, koi Doitsu sering dijadikan sebagai makanan dan bukannya haiwan peliharaan hiasan kerana badan tanpa sisik mereka lebih mudah untuk dibersihkan sebelum dimasak. Doitsu akhirnya dibawa ke Jepun, di mana ia juga awalnya dijadikan makanan sebelum menjadi haiwan peliharaan.

Dalam konteks ikan koi Jepun, perkataan Hi bermaksud merah. Namun, Hi Utsuri sebenarnya adalah koi hitam dengan tanda warna merah. Satu lagi variasi Utsuri ialah variasi Ki, iaitu hitam dengan tanda kuning. Tanda ini dirujuk sebagai warna sekunder. Julat harga untuk Hi Utsuri berbeza-beza, tetapi kebanyakannya dijual pada harga $600 atau lebih.

Walaupun warna sekunder berbeza-beza, koi Utsuri ditentukan oleh segmen besar pigmentasi berselang-seli mereka. Warna-warna ini membaluti badan koi. Apabila dianalisis, pakar akan menyemak untuk melihat sama ada corak itu terbentang dari kepala ikan ke ekor. Jika tidak, ikan itu mungkin tidak diklasifikasikan sebagai Utsuri yang ideal.

Asagi adalah salah satu baka koi tertua di dunia. Ikan mempunyai sisik tidak metalik dalam corak seperti berlian, biasanya dengan pigmentasi biru dan tompok merah (seperti Utsuri, tompok merah ini dipanggil Hi). Dengan harga yang mudah mencecah $950 atau lebih, Asagi koi adalah antara varieti yang paling mahal di pasaran.

Walaupun Asagi standard berwarna biru dan merah, beberapa variasi mempunyai lebih banyak pigmentasi merah, menjadikannya nama Hi Asagi. Koi Asagi lain mempunyain garis sisik putih bersama corak biru dan merah standard. Ini dipanggil Taki Asagi.

Koi Tancho dicirikan oleh bulatan merah tunggal di atas kepala mereka. Menariknya, perkataan Tancho bermaksud "matahari merah". Memandangkan tanda di kepala mereka kelihatan serupa dengan bendera Jepun, koi Tancho dipandang tinggi di kalangan penggemar koi Jepun.

Kerana popularitinya, pelbagai jenis koi ini sering dijual dengan harga lebih daripada $1,000. Walaupun koi lain (seperti Hi Utsuri) mungkin mempunyai tanda merah di kepala mereka, Tancho adalah berbeza kerana badannya yang tidak bertanda. Jika koi mempunyai tanda merah pada kepala dan badannya, ia bukan Tancho.

Beni Kikokuryu dicirikan oleh badan tanpa skala dan warna kilauan metaliknya. Warna pada badan boleh termasuk putih, hitam, biru dan perak, tetapi varieti Beni Kikokuryu sentiasa mempunyai lebih daripada satu warna.

Ikan yang mahal ini dijual dengan mudah pada harga $2,000, menjadikannya antara koi paling mahal di dunia. Menariknya, varieti koi ini sebenarnya boleh mengalami perubahan warna bergantung kepadda pelbagai faktor persekitaran seperti suhu air. Selain memastikan koi ini mempunyai kilauan kulit yang baik, pakar akan memeriksa kepala Beni Kikokuryu untuk mengesan kecacatan sebelum membuat pembelian.

S Legend ialah koi Kōhaku yang dijual hampir $2 juta. Ikan berusia sembilan tahun ini adalah contoh baka yang "sempurna", dengan tompok oren terang di sepanjang badan putih. Ikan ini berasal dari ladang koi yang dikendalikan oleh Kentaro Sakai, penternak koi yang memenangi anugerah di Hiroshima, Jepun.

S Legend dibeli oleh seorang wanita dari Taiwan bernama Miss Yingying. S Legend mendapat banyak harganya berkat pewarnaannya yang cerah dan kekurangan cela. Seperti yang dinyatakan oleh satu laporan, "semakin tampan ikan, semakin banyak pembeli sanggup membayar."


8 Wasiat Pelik-Pelik Yang Ditinggalkan Tokoh Terkenal Barat

Kebanyakan orang meninggalkan wasiat sama ada dalam bentuk wang atau aset kepada anak-anak atau ahli keluarga mereka yang terdekat. Ada juga wasiat yang mengandungi arahan dan syarat tertentu sebelum ia dapat diwarisi oleh pemilik yang sah.

Namun, ada juga yang meninggalkan wasiat tetapi dengan syarat yang cukup pelik sehingga membuatkan anda ketawa atau berasa hairan. Berikut adalah beberapa wasiat pelik yang pernah ditulis.

Penulis drama terhebat dalam sejarah ini meninggal dunia pada April 1616 ketika berusia 52 tahun. Sebelum meninggal dunia, dia sempat menuliskan wasiatnya untuk keluarganya.

Dia mewasiatkan sebahagian besar asetnya kepada anak perempuannya bernama Susanna dan hanya meninggalkan katil kelamin dan beberapa perabot sahaja untuk isteri yang dikahwininya selama 34 tahun.

Pada hari ini, wasiat seperti ini boleh dicabar di mahkamah dan isterinya boleh menuntut lebih banyak harta tinggalan. Ini disebabkan wasiat Shakespear gagal menyediakan peruntukan kewangan yang munasabah kepada isterinya, Anne Hathaway.

Seorang jutawan industri besi dan kayu balak dari Michigan bernama Wellington Burt telah meninggal dunia pada tahun 1919. Namun, tiada seorang pun ahli keluarga terdekatnya menerima harta tinggalan jutawan ini.

Burt telah meletakkan syarat dalam wasiatnya bahawa hartanya hanya boleh diserahkan 21 tahun selepas cucu terakhirnya meninggal dunia. Cucu terakhir Burt meninggal dunia pada tahun 1989 dan tempoh 21 tahun itu berakhir pada November 2010.

Seramai 12 orang dinamakan sebagai penerima wasiat Burt selepas 92 tahun kematian jutawan itu yang dianggarkan bernilai kira-kira USD 110 juta. Wasiat Burt ini mendapat julukan sebagai "Warisan Kepahitan".

Seorang keturunan bangsawan Portugal bernama Luis Carlos de Noronha Cabral da Camara adalah seorang yang kaya tetapi tidak mempunyai anak.

Sebelum meninggal dunia, dia telah mengarahkan peguamnya untuk memilih 70 nama secara rawak daripada buku panduan telefon sebagai pewarisnya.

Selepas Luis Carlos meninggal dunia, peguamnya menghubungi 70 orang yang terpilih itu. Mereka terkejut dan tidak menyangka sama sekali tetapi amat gembira untuk menerima wang yang ditinggalkan sebanyak EUR 7,000 setiap seorang.

Charles Millar adalah seorang ahli perniagaan dan peguam dari Toronto yang gemar membuat "prank". Apabila dia meninggal dunia pada tahun 1926, wasiatnya telah menjadi sesuatu yang menarik perhatian ramai.

Dalam wasiatnya, Millar mahu semua asetnya ditukar ke dalam bentuk wang dan diberikan kepada mana-mana wanita Toronto yang berjaya melahirkan anak seramai mungkin selama 10 tahun selepas kematiannya.

Wasiat ini menyebabkan ramai wanita di Toronto berlumba-lumba melahirkan anak. Akhirnya, keputusan seri di antara empat orang wanita yang melahirkan 9 orang anak. Mereka menerima USD 125,000 setiap seorang.

Ahli silap mata terkenal ini meninggal dunia pada tahun 1926. Sebelum meninggal dunia, dia sempat menulis wasiat untuk diagihkan kepada pembantunya, ahli keluarganya dan Pertubuhan Ahli Silap Mata Amerika.

Houdini turut meninggalkan 1/6 daripada hartanya kepada isterinya iaitu Bess Houdini. Namun, dia menuntut agar Bess melakukan upacara pemujaan setiap tahun untuk berhubung dengan rohnya dari alam lain. Houdini turut menyediakan "kata laluan" sekiranya Bess berjaya menghubunginya.

Bess berhenti melakukan upacara pemujaan itu setelah 10 tahun gagal menghubungi mendiang suaminya. Namun, tradisi itu masih diteruskan orang ramai memandangkan Houdini meninggal dunia pada hari sambutan Helloween.

Jutawan perhotelan Leona Helmsley pernah digelar sebagai "Ratu Kejam" kerana sering bersikap kejam terhadap pekerjanya dan pernah dipenjara kerana penipuan cukai.

Namun, dia lebih terkenal setelah meninggal dunia pada tahun 2007 kerana meninggalkan wasiat sebanyak USD 12 juta kepada anak anjingnya bernama Trouble.

Jumlah yang diterima anjingnya itu lebih banyak berbanding dua orang cucunya. Cucu-cucunya mencabar wasiat itu di mahkamah. Hakim kemudian memutuskan Trouble hanya menerima sebanyak USD 2 juta sahaja dan selebihnya diberikan kepada cucu Leona.

Pada tahun 1930, seorang peguam dari Iowa bernama T.M. Zink telah meninggal dunia. Apabila wasiatnya dibacakan, ahli keluarganya sangat terkejut.

Zink hanya meninggalkan USD 5 kepada anak perempuannya dan tidak meninggalkan apa-apa untuk isterinya. Semua hartanya yang lain diwasiatkan kepada sebuah perpustakaan khas untuk lelaki sahaja.

Perpustakaan itu hanya menyimpan buku-buku yang ditulis oleh lelaki sahaja dan tiada wanita yang dibenarkan untuk memasukinya. Mujurlah, wasiat Zink itu berjaya dicabar oleh ahli keluarganya di mahkamah.

Seorang hartanah dan pelabur dari London bernama Henry Budd telah meninggalkan wasiat kepada dua orang anak lelakinya bernama William Budd dan Edward Budd.

Namun, Hendry Budd mengenakan satu syarat pelik terhadap harta yang bakal diwarisi anak-anaknya. Syaratnya ialah William dan Edward dilarang sama sekali untuk menyimpan misai.

Sekiranya ada di antara mereka yang menyimpan misai, semua harta yang diwarisi akan ditarik balik dan diberikan kepada saudara yang seorang lagi. Mungkin, Henry Budd tahu bahawa "misai lentik" akan menjadi trend hipster di masa hadapan dan tidak mahu keturunannya berbuat demikian.


Kisah Perompak Yang Banyak Peminat Kerana Pandai Menulis Buku - Roberto Solis

Saluran TV Netflix telah menayangkan satu dokumentari bersiri Heist yang membawa penonton menyelami kisah benar tiga rompakan terkenal di Amerika Syarikat.

Bahagian pertama siri Heist menceritakan tentang kisah seorang wanita bernama Heather Tallchief. Ketika berusia 21 tahun, bekas jururawat itu telah merompak wang tunai kasino Las Vegas sebanyak USD 3 juta bersama seorang rakan subahatnya bernama Roberto Solis.

Setelah berjaya melakukan rompakan, pasangan itu menjadi buruan polis sebelum berjaya melarikan diri ke Netherlands. Tallchief tinggal di Eropah selama 12 tahun sebelum menyerah diri apabila kembali ke A.S. pada 2005 Disember.

Apabila pulang, dia dijatuhkan hukuman penjara 63 bulan dan diarahkan untuk membayar balik syarikat yang dirompaknya sebanyak USD 2.9 juta. Namun, Tallchief mendakwa dia hanya mempunyai kurang daripada USD 100,000 daripada wang rompakan itu ketika dia berpisah dengan Solis pada 1995.

Baki wang rompakan itu dan Roberto Solis masih kekal sebagai misteri.

Dalam siri Heist, Tallchief menceritakan bagaimana dia telah jatuh cinta dengan Roberto Solis. Dia begitu terpesona dengan Solis yang mahir dalam dunia jenayah dan hipnotisme. Tanpa disedarinya, Tallchief terlibat dalam salah satu rompakan trak berperisai terbesar dalam sejarah Las Vegas.

Menurut Tallchief, dia menemui Solis ketika kehidupannya berada dalam fasa yang paling teruk. Dia sukar mengekalkan kerjayanya dan menghadapi beberapa masalah peribadi.

Tallchief membesar dengan seorang bapa yang mempunyai masalah ketagihan dan dia mengalami penderaan daripada ibu tirinya ketika kecil. Apabila dewasa, dia mencari ibu kandungnya tetapi kecewa apabila mendapati wanita itu juga mempunyai masalah ketagihan.

Gadis itu kemudian mendapat pekerjaan di salah sebuah hospital dan ditugaskan menjaga pesakit AIDS di San Francisco. Tallchief yang begitu rapat dengan pesakit-pesakitnya menjadi sangat sedih apabila seorang demi seorang mati akibat virus itu.

Akhirnya, dia yang sering tertekan juga terjerumus dalam ketagihannya sendiri. Tallchief kehilangan kerja dan berada di tahap paling rendah dalam hidupnya. Ketika inilah dia bertemu dengan seorang lelaki (Solis) yang 27 tahun lebih tua daripadanya.

Buat pertama kalinya, Tallchief bertemu dengan seorang lelaki yang begitu memahaminya, mengambil berat dan memberikannya sinar kehidupan.

Roberto Ignacio Solis adalah seorang penjenayah yang pernah dipenjarakan sebelum kes rompakannya bersama Heather Tallchief pada tahun 1993.

Dia yang menggunakan lebih daripada 30 nama samaran itu pernah ditahan pada tahun 1969 setelah membunuh seorang pemandu trak berperisai yang juga dari syarikat sama iaitu Loomis Armored dalam satu rompakan bersenjata.

Solis didapati bersalah dan telah dijatuhkan hukuman penjara seumur hidup. Ketika berada di penjara, Solis mula menulis puisi dan buku menggunakan nama pena "Pancho Aguila".

Apa yang mengejutkan, dia sebenarnya berbakat besar sebagai seorang penulis. Beberapa hasil tulisannya seperti Hijacked (1976), 11 Poems (1977), Anti-gravity (1977), dan Paperback (1980) telah dibukukan dan diterbitkan syarikat penerbitan tempatan.

Hasilnya, peminat bukunya dan beberapa penulis lain telah membuat satu petisyen menggesa supaya Roberto Solis dibebaskan. Akhirnya, lembaga parol telah memberikan kebebasan awal kepada Solis pada tahun 1991.

Setelah dibebaskan, Solis yang merancang untuk melakukan lagi rompakan telah bertemu dengan Heather Tallchief. Dia melihat gadis itu sebagai seorang yang berguna dalam rancangan jenayahnya itu.

Pada tahun 1993, Tallcheif mendapat kerja di sebuah syarikat kawalan keselamatan Loomis Armored atas pengaruh Solis. Loomis Armored bertanggungjawab memindahkan duit dari kasino-kasino di sekitar Las Vegas.

Pada 1 Oktober 1993, Tallchief yang mengikut arahan Solis telah melarikan trak berperisai dari Circus Hotel and Casino yang mengandungi wang tunai sebanyak USD 3.1 juta.

Pasangan yang menjadi buruan di seluruh Amerika Syarikat itu berjaya terbang keluar daripada Las Vegas menggunakan pesawat persendirian setelah Tallchief menyamar sebagai wanita tua dan Solis adalah doktornya.

Mereka akhirnya berjaya melarikan diri ke Amsterdam pada 1994 dan mempunyai seorang anak lelaki bernama Dylan. Tallchief melahirkan Dylan lapan bulan setelah melakukan rompakan besar itu.

Pada 1995, Tallchief akhirnya memutuskan untuk meninggalkan Solis kerana tidak mahu anaknya membesar dalam dunia jenayah. Siri Heist banyak menceritakan dari sudut Tallchief tetapi apa yang menjadi bualan adalah mengenai misteri Roberto Solis.

Roberto Solis yang dianggap sebagai dalang utama rompakan itu masih lagi bebas dan jika masih hidup, dia kini berusia 76 tahun.


7 Permainan Video Paling Mahal Pernah Ternah Terjual

Permainan video pertama dicipta oleh William Higinbotham. Selepas menamatkan pengajian dari kolej pada awal 1930-an, William menjadi pelajar siswazah di Cornell University di mana dia bekerja dalam bidang elektronik. Kemudian, pada tahun 1941, William menyertai makmal di MIT yang membangunkan skrin paparan untuk sistem radar.

Permainan video telah berkembang jauh di luar grafik asas dan kawalan ciptaan William, tetapi permainan video paling mahal di pasaran kini sebenarnya datang daripada permainan untuk konsol lama seperti Atari 2600. Sesetengah permainan video ini mempunyai tanda harga yang tinggi, biasanya ia sangat suka ditemui.

Kali ini, pihak Iluminasi ingin kongsikan pula senarai 7 permainan video paling mahal di dunia yang pernah terjual. Dek kerana harganya yang terlampau tinggi, permainan video dalam senarai ini mungkin jarang didengari.

Tidak banyak informasi tentang Super Copa yang diketahui, tetapi laporan mengatakan permainan ini pada dasarnya adalah versi bahasa Sepanyol Tony Meola'a Sidekicks Soccer. Dalam permainan ini, pemain bersaing dalam perlawanan bola sepak menggunakan perspektif orang pertama, sesuatu yang dianggap maju memandangkan permainan ini muncul pada awal 1990-an.

Super Copa telah dihasilkan oleh Sculptured Software. Syarikat ini ditubuhkan pada tahun 1984 dan ditutup pada tahun 2002. Hari ini, salinan Super Copa yang sangat jarang ditemui ini dijual pada harga sekurang-kurangnya $3,000 dalam keadaan baru.

Permainan untuk SNES ini direka bentuk untuk berfungsi dengan basikal pegun yang dibuat oleh penerbitnya. Ideanya ialah pengguna akan menunggang basikal untuk menghidupkan basikal avatar mereka. Reka bentuk keseluruhan permainan ini pada dasarnya adalah versi awal sistem senaman seperti Peloton.

Reka bentuk permainan video ini termasuk dalam genre senaman, tetapi ia juga merupakan permainan perlumbaan kerana pemain boleh bersaing dengan sistem itu sendiri. Satuh salinan Exertainment Mountain Bike Rally boleh dijual dengan mudah pada harga hampir $4,000.

Satu salinan Nintendo Campus Challenge yang jarang ditemui ini telah dilelong dengan harga lebih daripada $20,000 sekitar tahun 2009. Hebatnya, lelongan itu mempunyai bidaan permulaan hanya 99 sen.

Nintendo Campus Challenge direka sebagai alat pemasaran. Permainan ini dibuat khusus untuk permainan kompetitif. Nintendo mengembara ke 35 kampus kolej supaya pelajar boleh bermain permainan itu (dan diharapkan mereka akan membeli konsol Super Nintendo).

Nintendo PowerFest '94 merupakan satu lagi permainan yang direka khusus untuk pertandingan permainan. Pertandingan itu termasuk empat pasukan yang cuba mendapatkan markah tertinggi pada tiga permainan Nintendo. Pemain akan bersaing dalam Super Mario Kart, Ken Griffey Jr. Home Run Derby, dan Super Mario All-Stars, yang kesemuanya dimuatkan ke dalam satu kartrij.

Walaupun Nintendo pada asalnya menghasilkan 35 daripada kartrij ini, hanya dua salinan yang tinggal hari ini. Nampaknya tidak salah satu daripada permainan video ultra-jarang ini telah dijual, tetapi ada laporan mengatakan seorang penjual meminta $300,000 manakala seorang lagi mahukan $25,000 untuk permainan ini .

Air Raid menonjol dengan pemegang kartrij berbentuk t yang unik. Permainan ini dibuat untuk Atari 2600 dan keluar pada 1 Januari 1982. Sekitar tahun 2012, salinan permainan video yang sangat jarang ini dijual pada harga $33,433.30, satu jumlah yan tidak masuk akal.

Air Raid telah dibuat oleh sebuah syarikat bernama Men-A-Vision. Sebahagian daripada sebab permainan ini dianggap rare adalah disebabkan keluarannya yang sangat terhad. Permainan itu tidak begitu bagus dan tiada siapa yang benar-benar membelinya, jadi penerbit tidak mempunyai banyak alasan untuk membuat banyak salinan.

1990 Nintendo World Championships ialah satu lagi permainan yang direka untuk permainan kompetitif. Permainan ini dikeluarkan pada tahun 1990 dengan hanya 116 kartrij dibuat. Menariknya, 26 daripada salinan itu diletakkan dalam sarung emas manakala selebihnya menggunakan sarung kelabu tradisional.

Sekitar tahun 2014, salah satu kartrij emas yang jarang ditemui ini dijual pada harga $100,088 di eBay. Seperti pertandingan permainan Nintendo yang lain, permainan ini melibatkan tiga permainan: Super Mario Bros., Rad Racer dan Tetris. Pemain mempunyai enam minit dan 21 saat untuk mendapatkan markah tertinggi yang mungkin.

Salinan Super Mario Bros yang masih dalam balutan asal dari 1985 ialah permainan video paling mahal yang pernah dijual. Dengan harga jualan $2,000,000, salinan  Super Mario Bros. yang belum dibuka ini merupakan permainan video paling mahal yang pernah dijual.

Kartrij itu mendapat tanda harga yang tinggi kerana keadaannya yang baru dan belum dibuka dan "cetakan terhad". Walaupun salinan Super Mario Bros. ini rare dan mahal, kebanyakan salinan mudah didapati dan tidak terlalu mahal. Permainan ini terjual sebanyak 50 juta salinan apabila ia mula diperkenalkan pada pertengahan 80-an, menjadikannya salah satu permainan video terlaris sepanjang zaman.


5 Realiti Pahit Tentang Sukan Bola Sepak Yang Kita Patut Terima

Berbanding dengan sukan-sukan lain, sukan bola sepak mempunyai peminat yang tahap minatnya berada dalam satu kelas berbeza.

Mereka fokus serta setia menguliti jatuh bangun pasukan, serta mampu sabar menanti mengharungi sebarang dugaan.

Bagaimanapun bola sepak sebagai sebuah industri antarabangsa bukan lagi dimainkan golongan bawahan, sebaliknya sudah jadi hiburan hartawan melawan hartawan.

Perubahan ini, mengubah banyak perkara dalan sukan ini dan bukan semua perubahan, dapat ditangani peminat yang masih berfikiran lama.

Sukar untuk kami faham kenapa penyokong kelab masih mengharapkan agar pemain tidak mudah terpesona dengan duit, sedangkan realitinya pemain bola sepak juga cari makan.

Mana-mana kelab yang mampu menawarkan gaji lebih tinggi menjadi perhatian pemain-pemain.

Kadangkala ada segelintir peminat yang cukup sukar menerima hakikat bahawa pemain kesayangan mereka PERLU meletakkan kepentingan dirinya, berbanding kelab yang mengasuh bakatnya.

Kenapa pemain bola sepak dipersalahkan mengejar wang ringgit, walhal kita sebagai pekerja pun sama?

Bola sepak untuk beberapa dekad kebelakangan ini tidak lagi menampilkan pemain yang hanya mewakili satu kelab sepanjang kariernya seperti Tony Adams, Francesco Totti, Paolo Maldini serta Ryan Giggs, disebabkan persaingan sudah jadi terlalu sengit.

Kesetiaan kepada satu kelab akan menutup potensi dan peluang pemain untuk berkembang dari aspek perkembangan kemahirannya serta pendapatan pemain.

Satu-satunya situasi di mana seorang peminat kelab bola menyokong monopoli kejuaraan liga, adalah ketika kelab yang disokongnya menang pertandingan itu. Yang tak menang pasti akan membantah 'monopoli' yang berlaku.

Kehadiran jutawan yang melabur ke dalam kelab di Eropah mahupun di Asia mula mencipta jurang lebih besar di antara prestasi kelab, membolehkan sesetengah kelab menguasai liga tempatan dan saban tahun mewakili negara dalam kejohanan serantau.

Tetapi kenapa ketidak adilan ini hanya akan disebut, apabila melibatkan kelab-kelab tempatan kita? Kita mampu bersorak gembira setiap kali kelab sama saja yang mengungguli liga di Eropah.

Di Sepanyol, balik-balik dua atau tiga kelab. Di Jerman, hanya satu kelab. Di Perancis, ada dua kelab. Di England? Untuk setengah dekad kebelakangan ini, persaingan tampak hanya melibatkan 3 kelab saja.

Semua kelab-kelab gergasi ini didana dengan belanja yang besar serta mampu menawarkan fasiliti, gaji dan kemudahan lebih baik - serta menjadi idaman pemain untuk terpilih mengikat kontrak dengan mereka.

Idea untuk memperkenalkan gaji siling serta kawalan ke atas perbelanjaan kelab sering diwar-warkan. Di atas kertas, cadangan itu tampak munasabah disebabkan oleh keperluan untuk menyeimbangkan kuasa kewangan di antara kelab-kelab.

Namun kita juga perlu melihat isu ini dari perspektif pemain. Sekiranya ada pihak bersetuju gaji siling diperkenalkan, pengenalannya akan mengehadkan potensi pendapatan pemain berstatus tonggak pasukan yang nyata berhak untuk menerima imbuhan lebih.

Pasti ramai akan mempertikaikan pandangan penulis dengan mengatakan takkanlah gaji dah besar sebegitu pun tak cukup, kan? Letakkan diri anda dalam situasi serupa. Katakanlah anda seorang jurutera dan semua jurutera bertauliah dikenakan gaji siling RM6,500 walau betapa hebatnya pun kemampuan anda.

Adakah situasi itu anda lihat adil untuk semua? Kenapa pemain bola sepak perlu dikategorikan dalam situasi berbeza? Kerana gaji mereka besar dan kerjaya mereka 'glamour'? Tidak perlu.

Sekiranya pasaran kerjaya kita sebagai seorang pekerja profesional membenarkan kita untuk cuba mendapatkan gaji terbaik seiring dengan kemampuan kita, sepatutnya pemain bola sepak juga haruslah dibenarkan melakukan perkara sama.

Kami selalu melihat hujah ini dijadikan antara hujah utama sesetengah peminat bola sepak.

Memang jelas situasi ini berlaku dalam liga bola sepak kita, namun seperti yang kami sudah nyatakan di atas - bertepuk sebelah tangan tidak akan berbunyi; pemain juga perlu setuju untuk melakukan perpindahan ke kelab yang memancing mereka walaupun dengan cara bolot.

Kita boleh bertepuk tangan melihat gergasi Eropah membeli pemain-pemain yang meningkat naik, daripada kelab-kelab pertengahan atau bawahan. Kita juga sudah akur menerima ada kelab seperti Borussia Dortmund dan Ajax Amsterdam yang sering dilihat sebagai kelab pengumpan, melatih pemain sebelum menjualnya kepada kelab-kelab gergasi.

Apa yang perlu kelab yang pemainnya sering dijadikan mangsa bolotan kelab lain, adalah dengan membangunkan sistem latihan pemain muda yang mampu menghasilkan ramai pemain berkualiti tinggi setiap tahun - yang berpotensi untuk dibolot kelab gergasi.

Kelab sebegini harus berhenti melihat diri mereka sebagai mangsa, sebaliknya memanfaatkan peluang yang ada sebaiknya bagi menjana keuntungan berjuta-juta seperti modus operandi utama sesetengah kelab ternama di Eropah, melahirkan ramai pemain muda serta sekurang-kurangnya mampu bersaing dalam liga.

Dengan usaha penswastaan liga kita di Malaysia, penjenamaan semula majoriti pasukan yang sebelum itu berstatus persatuan kepada kelab dijalankan - bagi meningkatkan nilai komersial setiap kelab.

Sekiranya kita rujuk laman web pengendali liga Malaysian Football League atau MFL, jelas sekali penekanan penggunaan bahasa Inggeris sebagai pengantara menjadi keutamaan.

Satu perubahan yang ketara kelihatan, adalah perubahan nama-nama persatuan yang kini sudah di 'Englishkan' meliputi majoriti kelab tempatan kita. Cuba anda sebutkan nama pasukan yang masih kekal dalam bahasa Melayu sepenuhnya - tak banyak kan?

Siaran langsung juga ada kalanya memaparkan liputan berbahasa Inggeris, malahan temubual bersama pemain dan jurulatih juga diadakan dalam bahasa asing.

Adakah perubahan ini perlu dilakukan untuk memudahkan pemasaran liga kita kepada pasaran luar? Mungkin itulah agaknya sebab sebenar kenapa perubahan itu dibuat. Tetapi melihat bagaimana bahasa tempatan kita dipinggirkan dalam liga tempatan sendiri, memang agak menyedihkan hati penulis.

Zaman dah berubah kan? Pemain naturalisasi pun dah ramai main Malaysia. Jika orang luar dianggap lebih layak main untuk negara, mungkin bahasa luar pun lebih sesuai digunakan masyarakat kita.


Fahami Jenis-Jenis Telur Jerung Dan Bagaimana Jerung Bertelur

Terdapat kira-kira 500 spesies ikan jerung di seluruh dunia. Jerung adalah spesies unik yang mempunyai kepelbagaian dalam strategi pembiakan mereka. Kebanyakan spesies ikan jerung melahirkan anaknya manakala sebahagian yang lain pula membiak secara bertelur.

Apabila merujuk kepada telur, kita akan terfikir objek berbentuk bulat atau bujur seperti telur ayam yang mungkin mengandungi embrio yang sedang berkembang.

Namun, telur jerung adalah sangat berbeza berbanding telur haiwan lain yang anda kenali. Beberapa spesies haiwan ini menghasilkan telur yang mungkin pertama kali anda lihat. Walaupun berbentuk pelik tetapi ia mempunyai fungsinya yang tersendiri.

Semua jerung membiak melalui persenyawaan dalaman di mana sperma jerung jantan menyuburkan telur di dalam jerung betina. Jerung jantan mempunyai dua organ pembiakan berbentuk skrol yang dipanggil sebagai "klasper".

Otot pada organ klasper ini akan menggunakan air laut untuk mengepam dan melepaskan sperma jerung jantan ke dalam organ pembiakan jerung betina.

Seperti yang diterangkan di atas, sekitar 70% jerung membiak secara vivipariti iaitu melahirkan anak yang telah matang di dalam rahim ibunya manakala 30% lagi membiak secara ovipariti iaitu dengan cara bertelur.

Apa yang menariknya, sebahagian spesies jerung menghasilkan telur yang berbentuk unik dan berbeza berbanding spesies ikan lain.

Sebagai contoh, embrio spesies catshark membesar di dalam telur yang berbentuk panjang seperti kantung. Beberapa lagi spesies jerung yang mempunyai telur berbentuk aneh adalah bamboo shark, zebra shark dan bullhead shark.

Boleh dikatakan, proses pembentukan telur jerung adalah mirip dengan proses pembungkusan keropok. Bahagian bawah plastik akan dicantumkan terlebih dahulu supaya menjadi kantung kepada keropok. Setelah keropok dimasukkan, bahagian atas pula dicantumkan.

Begitu juga dengan pembentukan telur jerung yang bermula dari bahagian bawah bersama-sama sulur seperti benang. Kulit telur ini diperbuat daripada keratin (protein) dan albumen (putih telur).

Kulit telur yang sedang terbentuk akan berkembang saiznya. Kemudian, telur akan disalurkan ke dalam dan disaluti albuman dan keratin. Apabila selesai, bahagian atas kantung telur ini akan ditutup tetapi mempunyai sulur yang terus terbentuk.

Proses pembentukan ini selesai apabila telur turun ke saluran ovum. Terdapat satu belahan kecil pada kulit telur yang membolehkan proses pernafasan berlaku.

Warna dan kelegapan kulit telur jerung bergantung pada usia telur. Kulit telur yang baru dihasilkan agak lutsinar dan mula menjadi lebih gelap dari masa ke masa. Kulit telur yang matang juga akan menjadi keras dan lebih berdaya tahan.

Mermaid's Purse (dompet duyung) adalah istilah yang diberikan kepada telur sesetengah spesies jerung seperti swell shark, carpet shark dan angel shark. Ia kelihatan seperti sebuah kantung yang mengandungi telur yang disenyawakan.

Mermaid's Purse ini juga mengandungi kuning telur yang membekalkan nutrisi kepada janin. Biasanya, kapsul telur ini mengandungi satu embrio tetapi ada juga sebilangan kecil yang mempunyai beberapa embrio (kembar).

Kantung telur ini ditutup pada semua sisi tetapi mempunyai empat belahan kecil untuk pernafasan janin jerung ini. Beberapa jenis telur ini mempunyai sulur panjang bercantum dengannya dan menjadi penaham supaya melekat pada rumpai laut dan alga agar tidak dihanyutkan ombak.

Ada juga telur beberapa spesies jerung kelihatan seperti kantung bertanduk dan ia dikenali sebagai "Devil's Purse".

Beberapa spesies jerung seperti bullhead shark dan horn shark pula mempunyai telur berbentuk seperti kon dengan rabung lingkaran. Horn shark boleh menghasilkan enam atau lebih telur ke dalam air pada satu-satu masa. Kulit telur yang berat ini akan tenggelam ke dasar laut.

Ibu jerung kemudian akan memutarkan telur ini ke dalam celah-celah batu atau pasir agar ia tidak dibawa arus. Telur jenis ini juga mempunyai sulur untuk memberikan sokongan tambahan.

Tidak seperti haiwan lain, horn shark tidak menjaga telur-telurnya. Mereka akan beredar setelah menghasilkan telur. Sebenarnya, mereka telah menyediakan makanan yang cukup bagi janin di dalam telur itu untuk makan dan membesar.

Banyak lagi sebenarnya spesies jerung yang mempunyai telur berbentuk unik. Berikut adalah beberapa lagi di antaranya.


5 Penempatan Purba yang Jauh Melangkaui Zamannya

Seni bina purba adalah salah satu tinggalan habat dalam sejarah. Melalui penempatan ini, ahli arkeologi mencungkil banyak maklumat tentang tamadun prasejarah.

Malangnya, hanya sedikit sahaja struktur penempatan purba yang masih wujud. Segelintir daripada penempatan ini dibina dengan kecanggihan yang membuatkan manusia moden kagum. Berikut adalah beberapa penempatan yang dibina jauh lebih hebat berbanding zamannya.

Cucuteni-Trypillia adalah tamadun Neolitik purba yang wujud sekitar tahun 5500 SM hingga 2700 SM. Sejak ia ditemui pada tahun 1800-an, sejarawan mendapati tamadun ini tersebar sekurang-kurangnya sejauh 350,000 km persegi merangkumi Romania, Moldova dan Ukraine.

Namun, penempatan terbesar tamadun ini hanya ditemui pada tahun 1970-an di sebuah perkampungan bernama Tal'yanky di Ukraine. Penempatan ini dibina di tebing Sungai Tal'yanky sekitar tahun 3850-3750 SM.

Penempatan terbesar ini mempunyai 2,700 struktur binaan yang saling bersambung dan disusun dalam barisan secara berpusat. Ahli arkeologi menganggarkan seramai 15,000 hingga 21,000 orang tinggal di sini pada satu-satu masa.

Penempatan hebat dan besar ini dianggap yang termaju pada zamannya dan tiada tandingan sehinggalah tamadun Mesopotamia membuat binaan yang sehebat ini 1,000 tahun kemudian.

Sekurang-kurangnya sejak tahun 5000 SM, Kubu Erbil di Iraq telah didiami oleh banyak generasi manusia. Ini menjadikannya sebagai penempatan tertua yang terus didiami manusia sejak 7000 tahun yang lalu.

Kubu Erbil yang terletak di wilayah Kurdistan di Iraq ini berbentuk seperti telur dan sebenarnya telah dibina di atas penempatan yang lebih tua. Disebabkan itu, penempatan ini 20 hingga 30 meter lebih tinggi berbanding kawasan persekitarannya.

Walaupun kubu ini menjadi penempatan utama semasa era Neo-Assyria, banyak bentengnya telah runtuh dan sebahagiannya dibina semula dalam beberapa dekad kebelakangan ini.

Banyak cubaan untuk memulihkan kubu ini dan yang terbaru adalah pada tahun 2007. Ahli arkeologi tidak mahu mengganggu tradisi lama di mana penempatan ini sentiasa berpenghuni. Mereka membenarkan satu keluarga untuk terus tinggal ketika kerja-kerja pemulihan dilakukan.

Pada tahun 2014, Kubu Erbil diberikan status Tapak Warisan Dunia UNESCO.

Penempatan komuniti purba Taos Pueblo ini terletak di negeri New Mexico di Amerika Syarikat. Ia adalah sebahagian daripada puak Orang Asli Amerika yang berbahasa Taos.

Tapak asal penempatan ini dibina sekitar tahun 1000 Masihi iaitu kira-kira 1,000 tahun yang lalu. Kini, ia dikenali sebagai "Cornfield Taos" yang terletak di bahagian Timur daripada penempatan asal.

Pada zamannya, penempatan ini menjadi pusat perdagangan antara pelbagai penduduk asli di Amerika. Rekaan rumah bertingkat di penempatan ini berbeza dengan rekaan purba lain.

Setiap tahun, penduduk akan melapisi semula dinding rumah mereka menggunakan campuran air, tanah liat dan jerami segar. Secara tradisinya, kediaman di penempatan ini dibina tanpa pintu atau tingkap.

Sebaliknya, penduduk akan menaiki tangga panjang untuk masuk ke dalam rumah melalui lubang di bumbung. Penempatan yang masih didiami manusia ini merupakan satu-satunya penempatan Orang Asli Amerika yang dinamakan sebagai Tapak Warisan Dunia UNESCO.

Pada tahun 2018, ahli arkeologi menemui sebuah bandar yang "hilang" iaitu Angamuco di Mexico. Mereka mendapati bandar ini mempunyai binaan sebanyak binaan yang ada di bandar Manhattan yang moden.

Menggunakan teknologi pemetaan laser, bandar Angamuco dipercayai mempunyai sekitar 40,000 binaan yang tersebar di kawasan seluas 25 km persegi. Bandar ini mula dibangunkan sekitar tahun 900 Masihi oleh tamadun Purepecha.

Sebagai pesaing kepada Empayar Aztec, bandar ini dipercayai berada pada waktu kemuncaknya sekitar 1000-1350 Masihi dan mempunyai sekurang-kurangnya 100,000 penduduk.

Bandar Angamuco adalah unik kerana lokasinya di atas aliran lava yang diliputi oleh bukit dan hutan tebal. Apa yang lebih mengejutkan ahli arkeologi, mereka mendapati bandar ini mempunyai sistem pengairan yang dirancang dengan teliti.

Sistem pengairan bandar ini boleh mengalihkan air apabila diperlukan bagi penduduk mengusahakan tanaman berskala besar. Kesannya, bandar ini mempunyai keseimbangan yang hebat antara ruang hijau dan struktur bandar.

Tamadun Lembah Indus adalah tamadun Zaman Gangsa yang wujud dari tahun 3300 SM hingga 1300 SM. Salah satu bandar utama tamadun ini ialah Mohenjo-daro yang kini terletak di Pakistan moden.

Bandar ini terkenal kerana perancangan bandarnya yang sangat mengagumkan. Ia dibina ketika waktu kemuncak tamadun Lembah Indus iaitu pada 2500 SM dan ditemui pada tahun 1920-an oleh R. D. Banerji.

Ahli arkeologi juga berjaya menemui bukti tentang pengurusan sistem pengairan yang bijak di bandar ini. Bangunan di bandar ini dibina menggunakan tanah liat yang dijadikan bata sebelum dibakar.

Mereka juga mempunyai sistem perparitan yang baik. Parit-parit ini akan dialirkan ke dalam longkang biasa yang memenuhi jalan seperti grid. Parit terbesar yang menjadi pembentung utama bandar ini berukuran 1.5 meter dalam dan 91cm lebar.

Walaupun sejarawan mengetahui banyak perkara mengenai bandar ini tetapi masih menjadi misteri dan tidak banyak yang diketahui mengenai penduduk yang mendiaminya.


Kenapa Galaksi Kita Dinamakan 'Milky Way'?

Alam yang terbentang luas sehingga kini belum diketahui apa sepenuhnya rahsia di dalamnya. Berdasarkan apa yang kita tahu dan faham, jika dibandingkan saiz bumi kita dengan alam - bumi hanyalah ibarat sebiji pasir halus yang tidak signifikan.

Apatah lagi selepas kita tahu sistem solar kita hanyalah salah satu daripada lebih 3,200 sistem mirip serupa, yang tidak kita ketahui semua kisahnya.

Galaksi yang kita duduki pun belum habis diterokai lagi. Dikenali sebagai 'milky way' dalam bahasa Inggeris atau 'bimasakti' dalam bahasa Melayu - pasti ramai pernah menyebut salah satu namanya.

Walaupun begitu pernahkah anda terfikir kenapa nama 'Milky Way' yang digunakan dalam bahasa Inggeris dan kenapasusu yang terpilih sebagai elemen namanya?

Selain digunakan bagi menamakan galaksi 'kediaman' kita, 'milky way' juga digunakan dalam bermacam cara berbeza khasnya sebagai jenama - dengan coklat 'Milky Way' merupakan antara produk paling popular.

Tetapi sekiranya kami ceritakan kepada anda sejarah dari mana datangnya istilah ini, besar kemungkinan ramai di antara kita akan berusaha untuk berhenti menggunakannya.

Ini kerana nama 'milky way' berkait dengan mitologi kepercayaan orang Yunani. Terdapat beberapa versi mitos berbeza yang sering dikongsikan sebagai rujukannya, namun satu kisah dalam koleksi tulisan bernama 'Geoponica' kerap dijadikan rujukan.

Kisah tersebut menceritakan tentang Dewa Zeus yang membawa anaknya yang masih kecil bernama Heracles/Hercules ke singgahsananya, hasil hubungan sulit Zeus dengan seorang manusia biasa bernama Alcmene.

Menyedari Heracles memerlukan susu badan, Zeus meletakkan anaknya itu di sebelah isterinya Dewi Hera yang sedang nyenyak tidur. Heracles yang lapar mula menyusu dengan bersungguh-sungguh pada payu dara Hera sehingga mengakibatkan Hera terjaga.

Terkejut mendapati Heracles yang sangat dibencinya kerana kecurangan Zeus sedang menyusu, Hera bingkas menarik payu daranya mengakibatkan susu yang sedang diminum Heracles tersembur keluar.

Titis-titis susu yang terapung itu akhirnya membentuk lengkungan galaksi yang kita gelarkan 'Milky Way'.

Kisah di atas pasti agak mengelirukan, sekiranya dibaca begitu saja kerana gagal menerangkan hubungan di antara nama 'Milky Way' dan apa yang berlaku dengan jelas.

Dalam mitos-mitos lama masyarakat Yunani, istilah galaksi yang terbentuk hasil percikan susu Dewi Hera itu dirujuk sebagai galaxias kyklos yang membawa makna 'sebuah lengkungan susu.'

Istilah Yunani itu diterjemahkan ke dalam bahasa Latin sebagai 'via lactea' atau 'lengkungan susu', yang kemudiannya dipinjam ke dalam bahasa Inggeris melalui beberapa peringkat perubahan.

Pada awalnya 'milky way' ditulis sebagai 'milken-way' dan juga 'milky cercle', merujuk kepada rupa bentuk galaksi yang seakan-akan susu tertumpah di langit.

Pada abad ke 14 barulah istilah 'milky way' dengan ejaan sedemikian digunakan secara rasmi bagi merujuk kepada galaksi yang kita duduki dalam bahasa Inggeris.

Sekiranya anda perasan, istilah 'galaksi' juga datang dari istilah awal Yunani itu, diambil daripada 'galaxias' yang membawa makna bulatan/lengkungan.

Walaupun penggunaan bahasa Inggeris mempopularkan penggunaan istilah 'milky way' di kalangan orang ramai, bukan semua ahli masyarakat dunia mengamalkan penggunaan istilah ini.

Kita dan orang Indonesia menggelarkan galaksi kita sebagai 'bimasakti', orang Sepanyol menamakannya sebagai compostela atau lapangan bintang. Masyarakat Thailand menamakan galaksi kita sebagai 'laluan gajah putih.'

Masyarakat Vietnam, Korea, Jepun dan China menamakan galaksi kita sebagai Ginga atau 'Sungai Perak'.

Walau demikian majoriti masyarakat dunia memilih untuk menggelarkan galaksi yang kita duduki dengan variasi nama 'milky way' yang diseiringkan dengan bahasa tempatan, mengekalkan elemen 'susu' yang ada; seperti Melkeveien di Norway atau Milchstrasse di Jerman.

Besar kemungkinan tidak ramai menyedari 'susu' atau 'milk' dalam istilah itu merujuk kepada susu badan Dewi Hera, disebabkan kita sudah terbiasa menggunakannya tanpa menyedari mitos di sebalik asal-usul namanya.

Jika anda tertanya kenapa kita menamakan galaksi kita sebagai Bimasakti, tunggu artikel seterusnya!


5 Pengemis Terkaya Di Dunia Dengan Gaji Lebih Daripada CEO

Wang bukanlah segalanya, tapi untuk hidup kita perlukan wang. Bagi yang tak bernasib baik dalam mencari wang dan tidak mempunyai pekerjaan, salah satu "kerjaya" yang terpaksa dilakukan adalah dengan mengemis di jalanan.

Mengemis bukanlah sesuatu yang mudah kerana anda perlu memiliki kesungguhan meminta dari orang yang tidak dikenali serta menanggung malu.

Namun, apa yang ramai tidak tahu bahawa di dalam kesukaran ini, kerjaya sebagai seorang pengemis sebenarnya mampu memberikan pendapatan yang sangat lumayan, kadang-kala melebihi gaji seorang CEO.

iluminasi.com kongsikan 5 pengemis paling kaya di dunia dengan gaji lebih tinggi dari CEO.

Di kaki lima Jalan Putney High di London, lelaki ini duduk dengan pakaian compang-camping dan lusuh dengan memegang kotak bertulis "gelandangan dan kelaparan".

Selama 3 tahun, Simon Wright duduk di situ setiap hari dari pagi hingga ke petang, dan anda dapat melihat dengan jelas "kemiskinan" pada wajahnya.

Seorang pegawai polis bernama Oliver mengenali lelaki ini dan bersimpati dengan nasib Simon, memutuskan untuk melakukan sesuatu.

Pada satu malam, Oliver mengikut pengemis ini ke rumahnya secara senyap-senyap untuk melihat tempat tinggalnya untuk menolongnya.

Namun, Oliver terkejut apabila melihat Simon memasuki apartment mewah berhampiran Fulham dan lebih mengejutkan, lelaki "miskin" itu merupakan pemilik apartment tersebut yang bernilai £300,000 bersamaan RM1.67 juta.

Simon ditahan dan diharamkan dari mengemis di bawah arahan mahkamah untuk tingkah laku anti-sosialnya. Seminggu selepas perintah mahkamah, polis mendapati bahawa Simon mengemis di Leicester Square.

Dia ditahan lagi dan dibebaskan dengan jaminan. Tidak serik, Simon mengemis lagi di Coventry Street setengah jam selepas dibebaskan.

Akhirnya, dia ditahan sekali lagi dan dilarang daripada diikat jamin.

Para penyiasat mendapati bahawa Simon memperoleh kira-kira £50,000 setahun, bersamaan dengan RM278,324 setahun atau RM23,193 sebulan.

Malah, Simon turut membelanjakan ribuan ringgit di kelab dan bar elit.

Ketika meninggal dunia Eisha, berusia 100 tahun. Selepas kematiannya, rakan ketika kecil Eisha bernama Saeedi mendedahkan butiran aset yang dimiliki Eisha bernilai USD 1 juta (RM4.22 juta).

Kekayaannya termasuk 4 bangunan diserahkan kepada pihak berkuasa selepas kematiannya. Pendedahan itu mengejutkan ramai jirannya yang tidak mengetahui tentang kekayaannya.

Menurut Saeedi, sebahagian besar daripada kekayaan Eisha terkumpul daripada usaha mengemis selama lebih 50 tahun.

Dia pernah mengemis bersama keluarganya dan mewarisi harta mereka selepas kematian ibu dan kakaknya.

Beberapa keluarga tinggal di hartanah Eisha secara percuma dan mereka mengatakan wanita tua itu tidak pernah mengenakan bayaran sewa kepada mereka.

Saeedi berkata bahawa dia cuba meyakinkan rakannya itu berkali-kali supaya berhenti mengemis.

"Saya memintanya untuk meninggalkan profesion ini kerana dia sudah memiliki sejumlah besar kekayaan, tetapi dia sering menolak dan berkata dia sedang bersedia untuk masa-masa sukar," kata Saeedi.

Dalam wasiatnya, Eisha juga telah menyatakan bahawa selepas dia meninggal dunia, dia mahu hartanya diagihkan kepada orang miskin.

Melihat pengemis di kaki lima di Mumbai, India, bukanlah satu perkara yang pelik namun apa yang tidak dijangkakan adalah untuk mengetahui salah seorang daripada mereka bergelar jutawan.

Bharat Jain adalah seorang lelaki yang memperoleh kekayaan hanya dengan mengemis sepanjang hidupnya. Malah, dia bukan sahaja seorang jutawan, tetapi merupakan salah seorang pengemis terkaya di dunia.

Bharat Jain mengemis hampir 8 hingga 10 jam sehari dengan memperoleh pendapatan sekitar RM140 sehari. Jika dibandingkan, pendapatan ini adalah tiga kali ganda lebih banyak daripada pendapatan purata seorang India yang bekerja.

Sebagai tambahan kepada pendapatan yang tinggi ini, Bharat juga merupakan seorang ahli perniagaan di mana memiliki ruang komersial disewakan pada harga RM558 sebulan.

Malah, Bharat juga memiliki dua apartment mewah di Patel Nagar yang masing-masing bernilai RM446,742.

Sejak dunia mengetahui tentang kekayaannya, Bharat menjadi seperti seorang selebriti yang boleh dilihat mengemis di sekitar Mumbai.

Bekas selebriti, Irwin Corey telah mengemis sejak 17 tahun sepanjang hayatnya. Irwin adalah seorang pelawak selebriti yang berjaya dan dia memperoleh kekayaan semasa kerjayanya sebelum bersara.

Selepas bersara, Irwin menjadi pengemis sepenuh masa. Apa yang mengejutkan adalah jumlah yang diperolehi Irwin setiap hari dengan mengemis iaitu sekitar RM632 hingga RM1054 sehari.

Irwin juga merupakan seorang dermawan yang teliti, di mana wang yang diperolehnya dengan mengemis disalurkan terus kepada amanah amal di Cuba.

Sudah tentunya ramai di antara kita tidak menyedari kekayaan yang dimiliki pengemis apabila mereka memberikan wang.

Namun dalam kes Irwin ini, kebanyakan orang yang memberikannya wang tahu akan kekayaan Irwin tetapi kerana usaha amalnya, mereka menganggap bahawa itu adalah satu idea yang baik.

Apabila anda memikirkan tentang pengemis, apa yang bermain di fikiran adalah individu yang duduk di tepi jalan tanpa arah tujuan dan meminta wang.

Walau bagaiamanpun, bagi Sambhaji Kale dan ahli keluarganya, mengemis adalah satu profesion yang diceburi oleh keempat-empat mereka.

Tinggal di jalanan di Mumbai, Sambhaji dan keluarganya mengemis sepanjang hari dan mengemis di Mumbai adalah perkara yang sangat menguntungkan.

Dengan wang yang diperolehi, Sambhaji dapat menyimpan sekitar INR 50,000 (RM2,792) setiap bulan selepas menolak perbelanjaan bulanan mereka.

Wang tersebut kemudiannya dilaburkan di beberapa syarikat dan memberikan pulangan yang sangat lumayan.

Sambhaji  memiliki sebuah apartment di Mumbai dan dua buah rumah di Solapur City, Maharashtra.


Kisah Sedih Kucing Pertama Dihantar Ke Angkasa Lepas - Felicette

Ketika Perang Dingin, Amerika Syarikat dan Kesatuan Soviet berlumba-lumba menghantar rakyat mereka ke angkasa lepas. Perancis yang juga tidak mahu ketinggalan telah menghantar "angkasawan" mereka sendiri bernama Felicette.

Namun, Felicette bukanlah seperti angkasawan biasa. Dia hanya seberat 2.5kg dan menghabiskan sepanjang hayatnya tinggal di jalanan di bandar Paris. Sebenarnya, Felicette adalah salah seekor daripada 14 ekor kucing yang dilatih saintis Perancis untuk terbang ke angkasa lepas.

Pada tahun 1963, Felicette mencipta sejarah sebagai kucing pertama dan satu-satunya yang berjaya ke angkasa lepas. Walau bagaimanapun, legasinya seolah-olah dilupakan tidak seperti Laika si anjing dan Ham si chimpanzee yang popular kerana berjaya dihantar ke angkasa lepas.

Ini adalah kisah Felicette, kucing pertama dan satu-satunya diterbangkan ke angkasa lepas.

Pada pertengahan tahun 1950-an, Amerika Syarikat dan Kesatuan Soviet (U.S.S.R) telah memulakan satu persaingan dalam teknologi angkasa lepas. Ia merupakan salah satu saingan yang berlaku ketika Perang Dingin di antara mereka.

Pada tahun 1960-an, perlumbaan angkasa ini semakin memuncak. Kesatuan Soviet dan Amerika Syarikat menghantar angkasawan mereka ke ruang angkasa dan Bulan.

Perancis yang juga merupakan satu kuasa besar merasakan program angkasa mereka ketinggalan jauh. Walaupun pernah menghantar tikus menggunakan roket, ia tidaklah begitu mengagumkan seperti Laika (anjing yang dihantar Soviet) atau Ham (chimpanzee yang dihantar A.S) ke angkasa lepas.

Tambahan pula, tikus yang dihantar Perancis tidak memberikan saintis mereka banyak maklumat. Matlamat utama menghantar haiwan ke angkasa lepas adalah untuk memahami kesan penerbangan itu terhadap psikologi manusia.

Jadi, Perancis memutuskan untuk menghantar haiwan seterusnya iaitu kucing. Pada waktu itu, kucing adalah haiwan yang banyak digunakan untuk kajian neurofisiologi (saraf). Ia adalah lebih munasabah untuk menggunakan haiwan yang telah difahami saintis.

Saintis Perancis telah memilih 14 ekor kucing untuk misi ini dan semuanya adalah betina. Kesemua kucing ini kemudian diberikan latihan "angkasawan" untuk menyediakan mereka ke angkasa lepas.

Felicette (paling kiri) bersama kucing lain yang dilatih saintis Perancis

Salah seekor daripada kucing ini dinamakan sebagai "C 341" yang kemudian dikenali dengan nama Felicette. 14 ekor kucing ini telah melalui proses saringan yang ketat untuk melihat bagaimana mereka bertindak balas terhadap penerbangan angkasa lepas.

Kucing-kucing ini dipakaikan elektrod pada kepala mereka dan dilatih untuk berada dalam kurungan, didedahkan dengan bunyi roket yang kuat dan pelbagai latihan lagi selama beberapa bulan.

Menurut salah seorang saintis, sekiranya ada reaksi panik pada kucing tersebut maka ia akan disingkirkan kerana signal otaknya sukar dibaca.

Di antara 14 ekor kucing itu, Felicette adalah salah seekor daripada enam calon akhir. Felicette terpilih kerana ia berjaya mengekalkan berat badan, sentiasa tenang dan mudah dikendalikan.

Akhirnya, Felicette terpilih untuk dihantar ke angkasa lepas. Pada 18 Oktober 1963, dia ditempatkan dalam roket Veronique AG1 dan dilancarkan ke ruang angkasa tepat jam 8:09 pagi.

Roket itu terbang begitu tinggi sehingga menghampiri jarak 157 km. Selepas selama 15 minit berada di ruang angkasa, Felicette kembali ke Bumi sebagai wira Perancis.

Felicette yang asalnya dinamakan sebagai "C 341" telah digelar sebagai "Astrocat" oleh media Perancis. Pihak media Perancis yang menamakannya sebagai Felix berdasarkan kartun popular "Felix". Setelah mengetahui ia adalah kucing betina, mereka mengubahnya kepada Felicette.

Malangnya, saat kegemilangan Felicette tidak bertahan lama. Tidak lama selepas kembali ke Bumi, saintis mematikannya supaya mereka boleh mengkaji otaknya.

Sejak itu, legasi Felicette semakin dilupakan. Mengapa Felicette tidak diraikan atau diingati seperti Laika dan Ham? Sebenarnya, tumpuan dunia lebih kepada perlumbaan angkasa di antara A.S dan Kesatuan Soviet. Tambahan pula, Perancis tidak pernah menghantar manusia ke angkasa lepas.

Malah, kerajaan Perancis sendiri tersilap ketika mengeluarkan setem untuk memperingati jasa Felicette. Mereka mencetak nama Felix pada setem kerana menyangka ia adalah kucing jantan, kesilapan sama dilakukan media Perancis.

Hampir lebih 50 tahun dilupakan, seorang lelaki bernama Matthew Serge Guy memulakan kempen Kickstarter untuk pengebumian terhormat Felicette pada 2017.

Guy berjaya mengumpul sebanyak USD 57,000 dan membina satu tugu Felicette di Universiti Angkasa Antarabangsa di Strasbourg, Perancis. Malah, Universite Toulouse III mengumumkan akan menamakan balai cerap mereka sebagai Felicette dan menggunakan logo "Astrocat" pada tahun 2023.

Guy dan ramai lagi rakyat Perancis sangat berbangga kerana Felicette akhirnya menerima penghormatan yang sepatutnya seperti Laika dan Ham.


7 Kapal Persiaran Paling Mahal di Dunia

Kapal persiaran mungkin merupakan ekspresi utama sesetengah golongan kaya. Mereka melambangkan bukan sahaja keupayaan pembeli untuk membelinya dengan tanda harga yang cukup besar, tetapi membolehkan mereka menikmati percutian dengan penuh ketenangan jauh dari hiruk pikuk orang lain.

Maka tidak hairanlah sesetengah jutawan di dunia membelanjakan berjuta-juta malah berbilion-bilion dolar untuk memiliki dan merasai pengalaman menaiki kapal persiaran mereka sendiri. Mari kita lihat 7 kapal persiaran paling mahal di dunia yang pernah dijual dan boleh dibeli.

Kapal dari 2010 ini dibina di limbungan kapal Oceanco. Ia adalah kapal bermotor berbilang tingkat yang membentang sepanjang 85 meter atau 280 kaki. Pereka Belanda Bjorn Johansson mencipta kapal ini dalam siri Y700 beliau.

Bahagian dalam Sunrays telah dicipta oleh Terence Disdale, seorang perekka bentuk dalaman mewah. Kapal ini mempunyai salun, ruang istirahat, dewan makan formal, dan spa yang luar biasa di dek jambatan. Ruang istirahat kapal boleh diubah menjadi pawagam  sesuka hati.

Limbungan kapal Lurssen membina kapal  mega ini yang mempunyai 312 kaki panjang, pada tahun 2014. Pasukan pembinaan kapal layar Moran bekerjasama dengan Lurssen untuk mencipta kapal ini, dengan reka bentuk luaran oleh Espen Oeino dan dalaman oleh Reymond Langton Design.

Kapal layar ini yang dikenali dengan nama ringkas KISMET, mempunyai 8 bilik kabin termasuk bilik utama dengan dek peribadi, jakuzi dan helipad. Kapal ini juga mempunyai kolam renang, spa dan banyak lagi kemudahan. Anda boleh memiliki semua kemewahan ini kos $195,239,168.

Kapal layar yang dibuat khas oleh Benetti ini telah dibina pada 2019, dengan bahagian luar yang dihasilkan oleh pereka di RWD. Benetti mengambil bahagian dalam, digayakan mengikut rekabentuk rumah mewah di pantai untuk membawa pengalaman percutian di atas kapal.

Pada 354 kaki, ini adalah kapal layar Benetti terpanjang pernah dibina. Ia mempunyai salun, gimnasium, kolam renang, ruang makan terbuka, ruang istirahat, firepit dan pelbagai kemudahan lain dengan tanda harga $202,170,736.

Sebuah limbungan kapal di Jerman sedang membina Shatoosh untuk dijual pada tahun 2022 dan kini adalah yang paling mahal di pasaran pada harga $213,629,813. Ia adalah kapal persiaran mega sepanjang 331 kaki, berdasarkan reka bentuk H2 Shatoosh.

Kapal layar buatan Jerman ini mempunyai kelajuan maksimum 18kn dan julat 6000nm. Buat masa ini, tidak banyak info yang didedahkan oleh pembangun kapal ini.

Eclipse telah dibina di Jerman oleh Blohm+Voss dan merupakan salah satu yang terbesar dalam senarai ini dengan panjang 533 kaki (dan yang keempat terbesar di dunia). Ahli perniagaan Roman Abramovich membeli kapal layar ini pada 2010 dengan harga $590 juta, yang nilainya menjadi hampir $650 juta hari ini.

Sebagai kapal persiaran milik ahli perniagaan, Eclipse mempunyai banyak ciri unik, termasuk dua helipad, tiga bot pelancar, dua kolam, dan juga dewan disko. Eclipse juga mempunyai kapal selam mini yang boleh dilancarkan. Ia boleh tenggelam sehingga 50 meter (atau 160 kaki).

Kapal Azzam adalah yang terbesar dalam senarai ini dengan panjang 590 kaki yang sangat besar. Ia pertama kali dilancarkan pada 2013, direka oleh Nauta Design untuk rekabentu mewah dan kelajuannya. Oleh itu, kapal layar Ramai yang melihatnya dari jauh terkejut apabila mengetahui ia adalah salah satu kapal layar terbesar di dunia kerana ia kelihatan sangat padat dan elegan.

Kapal layar Azzam mempunyai saloon terbuka dan bilik untuk 36 tetamu dan 80 anak kapal. Rupa bahagian dalamnya adalah rahsia keluarga diraja Dubai tetapi diketahui bahawa ia telah direka oleh pereka dalaman Perancis, Christophe Leoni, yang juga mereka bentuk venir kayu dan marquetry di istana keluarga diraja.

Kapal persiaran yang paling mahal ialah History Supreme. Ia juga merupakan kapal layar terpendek dalam senarai ini dengan panjang 100 kaki, cuku pendek sehinggakan kebanyakan orang akan memanggilnya bot. Stuart Hughes mencipta History Supreme, sebuah bot yang diliputi sepanjang keseluruhannya dengan platinum dan emas pepejal.

Seorang ahli perniagaan Malaysia yang tidak mahu dikenali membeli History Supreme dengan harga $4.8 bilion. Ia mengambil masa tiga tahun untuk pembinaannya, serta 220,462 paun logam berharga yang menutupi hampir setiap inci bahagian luar dan dalam. Sesetengah pihak percaya ia milik Robert Kuok.


Bagaimana Produk IKEA Dinamakan?

Dengan nama yang sukar disebut seperti Vittsjo, Bastig, Boholmen dan Grundtal - membeli belah di IKEA merupakan satu pengalaman yang lucu.

Nama-nama produk syarikat itu biasanya sukar untuk kita sebut. Ada juga yang berbunyi sangat keras ibarat nama sebuah kugiran heavy metal Eropah, langsung tidak kena dengan produk perabot dan kelengkapan rumah yang dijual.

Tetapi tahukah anda di sebalik semua nama aneh produk IKEA, terdapat sistem khusus yang digunakan bagi menamakan semua produk keluaran mereka?

Disleksia merupakan penyakit kesukaran untuk membaca, menulis dan mengeja yang boleh berlaku kepada individu-individu tertentu.

Pengasas IKEA, Ingvar Kamprad mengalami masalah ini mengakibatkan dia menghadapi beberapa kesukaran - khasnya kekangan dalam menterjemah dan memahami turutan nombor dengan sempurna.

Kesukaran ini menyebabkan Kamprad sukar untuk mengingati produk keluarannya sendiri. Bagi menyelesaikan isu ini, Kamprad mencipta sistem penamaan semua produk keluarannya berasaskan kepada nama dan istilah pelbagai, tidak lagi menggunakan nombor sebagai kod rujukan.

Elemen seperti asal-usul, lokasi, alam semulajadi serta pelbagai lagi faktor luaran mula dipilih dan dipinjam istilahnya, untuk dijadikan nama-nama produknya.

Semua nama yang dipilih membantu Kamprad untuk mengingati produknya secara visual, melalui gambaran yang ada daripada hubungkait di antara produk tersebut dengan nama yang dikenakan kepadanya.

Ada peraturan khas atau sistem diperkenalkan Kamprad dalam memudahkan penciptaan kategori-kategori nama ini, yang kini diuruskan oleh divisyen khas dalaman IKEA - khusus untuk memilih serta memadankan istilah terpilih dengan produk yang secocok.

Semua produk IKEA yang dijual baik di benua Amerika, Asia, Eropah dan lain-lain akan menggunakan nama sama bagi memudahkan pengurusannya, dipilih daripada istilah pinjaman bahasa Sweden atau negara-negara Scandinavia lain.

Disebabkan oleh syarat itu, ada kalanya nama-nama yang terhasil boleh jadi sejenis nama yang agak melucukan, disebabkan oleh bunyinya dalam bahasa Inggeris yang agak kelakar.

Nama seperti 'Jerker', 'Bladvass', 'Femmen Vag', 'Stenklover', 'Milf', 'Fartyg' dan 'Fartfull' merupakan istilah biasa Sweden pernah digunakan sebagai nama produk IKEA dengan tujuan baik - bagaimanapun apabila sebutannya sudah sedemikian rupa, pasti ramai di antara kita yang tersengih menyebutnya.

Seandainya situasi sebegini berlaku, produk serupa akan diberikan nama berbeza di negara-negara luar.

Setiap kategori produk IKEA akan dikhususkan namanya kepada kategori istilah tertentu, pada awalnya bergantung kepada bagaimana Kamprad melihatnya.

Lama-kelamaan nama-nama itu mula diperkembangkan pemilihannya meliputi lebih banyak elemen pinjaman masyarakat Scandinavia. Berikut adalah senarai tidak lengkap kategori nama produk IKEA:

Walaupun penamaan produk-produk IKEA ini agak mengelirukan bagi bukan pengguna bahasa Sweden, apa yang jelas sistem yang telah mereka bangunkan berjaya membantu mencipta produk yang berbunyi lebih mesra pengguna.

Lihat saja keberkesanan sistem ini dalam membantu pemasaran produk IKEA, menerusi produk paling laris mereka iaitu almari buku BILLY. Berbeza dengan majoriti pengeluar perabot yang gemar menggunakan kod seperti ABC190246 sebagai contoh untuk merujuk produk - BILLY mudah diingati serta mempunyai identiti sendiri.

Satu lagi perkara yang perlu dipatuhi dalam sistem penamaan IKEA ini adalah penggunaan huruf besar kesemuanya, ketika menulis nama produk.

Rekaan huruf besar itu disengajakan, bagi meneruskan persamaan di antara nama IKEA itu sendiri yang merupakan akronim kepada 'Ingvar Kamprad Elmtaryd Agunnaryd', ditulis menggunakan huruf besar.

Bagi menghasilkan rekaan yang sekata, IKEA juga menetapkan semua nama produk mereka haruslah mengekalkan elemen serupa, ditulis menggunakan huruf besar.

Syarat ini bukan saja membantu nama produk yang dipaparkan lebih menonjol tulisannya bahkan turut sama membantu orang ramai membacanya dengan lebih mudah.


7 Fakta Mengenai Insomnia

Anda mungkin sering mendengar istilah kesihatan "Insomnia" tetapi apakah maksud sebenarnya? Insomnia adalah masalah berkaitan tidur seperti sukar untuk tidur, kerap terjaga, letih selepas bangun tidur dan banyak lagi.

Mengikut kajian, lebih daripada 30% orang dewasa pernah mengalami sekurang-kurangnya salah satu jenis insomnia. Anda mungkin mengalaminya sama ada sedar atau tidak. Kesan daripada masalah ini boleh menyebabkan anda tidak bertenaga, mood yang buruk, tidak fokus dan banyak lagi.

Insomnia bukan sahaja kesukaran untuk lena pada permulaan tidur atau dikenali juga sebagai sleep onset insomnia. Jika anda sering terjaga dan sukar untuk tidur semula, ia dikenali sebagai sleep maintenance insomnia.

Jika anda terbangun lebih awal daripada sepatutnya dan tidak boleh tidur semula, ia dikenali sebagai early morning awakening insomnia.

Insomnia juga boleh dilabelkan dengan kekerapan ia berlaku. Insomnia kronik atau jangka panjang adalah kesukaran tidur yang berlaku lebih daripada tiga malam seminggu melebihi tempoh tiga bulan.

Jika kurang daripada itu, ia dikenali sebagai insomnia jangka pendek atau adjustment insomnia.

Kesan akibat gangguan tidur yang dialami ketika terjaga juga dianggap sebagai gejala insomnia. Antara gejala insomnia yang paling biasa adalah mudah mengantuk atau letih di siang hari.

Malah, anda juga boleh mengalami gejala insomnia seperti kemurungan, kebimbangan, sukar menumpukan perhatian, sukar untuk mengingati dan cepat marah.

Gejala ini akan meningkatkan kesilapan dan kemalangan yang mungkin berlaku. Selain itu, anda juga mungkin mempunyai kebimbangan berterusan mengenai tidur.

Minum minuman berkafein terlalu lewat, merenung telefon atau skrin ketika cuba tidur atau makan berat sebelum tidur boleh menyebabkan insomnia.

Malah, pengambilan dadah atau alkohol untuk membantu anda mudah tidur sebenarnya adalah lebih buruk lagi. Walaupun ia mempercepatkan anda lena dan lebih lama berada dalam keadaan deep sleep tetapi ia menghalang tidur REM.

Tidur REM (rapid eye movement) ialah kitaran tidur yang merangsang bahagian penting otak yang menghasilkan dan mengekalkan ingatan.

Terdapat satu gangguan otak yang dikenali sebagai fatal familial insomnia (FFI). Ia berlaku akibat abnormaliti pada gen PRNP (protein prion) menyebabkan protein itu terlipat secara tidak betul yang terkumpul di dalam talamus dan mula mengetuk sel saraf.

Salah satu simptom utama kerosakan otak ini ialah insomnia jangka panjang yang melebihi beberapa bulan. Walaupun FFI jarang berlaku tetapi ia boleh membawa maut. Pesakit biasanya meninggal antara enam bulan hingga tiga tahun selepas FFI bermula.

Pengambilan pil tidur boleh membantu anda tidur dengan mudah dan lena tetapi ia tidak akan membantu anda mengenal pasti apakah yang penyebab berlakunya insomnia atau menghentikannya daripada berlaku.

Namun, terapi tingkah laku kognitif untuk insomnia (CBT-I) boleh membantu. Terapi ini mengajar anda mengenali serta melakukan perubahan yang boleh mempengaruhi tidur anda.

Setiap orang mempunyai masalah berbeza dan ahli terapi tidur boleh merangka tindakan yang lebih khusus bagi membuatkan anda tidur dengan lebih baik.

Segelintir orang mampu hidup seperti biasa walaupun mengalami insomnia teruk sehingga menyebabkan mereka tidak boleh tidur sama sekali.

Pada tahun 1915, seorang tentera Hungary bernama Pauk Kern tidak boleh tidur sama sekali setelah mengalami kecederaan tembakan. Dia tidak mengalami kemerosotan kesihatan melainkan sakit kepala sekali-sekala. Sejak itu, Kern hidup tanpa tidur sehingga dia meninggal dunia pada 1955.

Perkara yang sama turut berlaku kepada sebilangan kecil orang. Mereka hidup seperti biasa walaupun tidak boleh melelapkan mata walaupun seketika.

Penyakit ini boleh berlaku kepada sesiapa sahaja. Antara tokoh terkenal dalam sejarah yang mengalami gejala ini ialah Franz Kafka, Vincent van Gogh, Abraham Lincoln, Marilyn Monroe, Margaret Thatcher dan ramai lagi.

Lebih ramai wanita mengadu mengenai gangguan tidur berbanding lelaki dan mereka yang tinggal di bandar besar mempunyai kemungkinan tinggi untuk mengalami insomnia.

Negara jiran Singapura pula adalah antara negara tertinggi di mana penduduknya mengalami masalah berkaitan tidur.


6 Fakta Menakjubkan Tentang Orang Sherpa Yang Ramai Tak Tahu

Apabila pasukan pertama di dunia sampai ke puncak Gunung Everest, nama Sir Edmund Hillary menjadi sangat terkenal. Namun ramai yang terlupa tentang rakan beliau, seorang Sherpa bernama Tenzing Norgay.

Untuk beberapa dekad kemudian, orang Sherpa berkhidmat sebagai pembantu bagi para pendaki mendaki gunung tersebut. Ia diikuti dengan pengabaian terhadap orang tempatan dan juga banyak salah tanggap muncul.

Ini sangat menyedihkan kerana budaya Nepal ini sangat menarik. Orang Sherpa adalah orang nomad yang mula-mula menetap di Daerah Solukhumbu (Khumbu), Nepal.

Mereka sangat rajin malah mereka memenangi anugerah daripada National Geographic serta mencatatkan beberapa rekod pendakian terbaik di dunia.

Sherpa juga mempunyai genetik yang unik yang melengkapkan kepakaran mereka sebagai pendaki gunung.

iluminasi.com kongsikan 6 fakta menarik tentang Sherpa yang ramai tak tahu.

Selepas Sir Edmund Hillary, media memulakan tanggapan salah bahawa "Sherpa" menggambarkan pemandu tempatan.

Hakikatnya, perkataan Sherpa membawa maksud "Orang Timur". Malah, majoriti daripada mereka menetap di timur Nepal, lokasi terletaknya Gunung Everest.

Sherpa juga merupakan kumpulan etnik purba yang mana nenek moyang mereka telah tinggal di rantau ini selama ribuan tahun.

Banci tahun 2011 menunjukkan bahawa terdapat hampir 313,000 Sherpa tinggal di Nepal. Apa yang aneh adalah bukan semua daripada mereka pendaki gunung yang terkenal.

Sebelum orang asing mula mendaki Gunung Everest, Sherpa tidak pernah mendaki tebing Everest.

Gunung itu adalah tempat suci iaitu sesuatu yang masih digambarkan dalam nama tempatan hari ini.

Sherpa bekerja sebagai petani, pengembala lembu nomad dan penenun. Mereka juga berdagang garam Himalaya merah jambu yang kini terkenal di seluruh dunia.

Walau bagaimanapun, pada awal tahun 1900-an, Sherpa merasai pendapatan yang lumayan sebagai jurupandu dan menyukainya.

Walaupun ramai di antara kita tidak pernah sampai ke puncak Gunung Everest, namun kita tahu ia menawarkan pemandangan yang sangat menakjubkan dan pemandangan alam semula jadi yang segar.

Namun apabila pendaki melihat ke bawah dan di sekeliling kaki mereka, mereka melihat sesuatu yang sangat berbeza.

Tanahnya dipenuhi dengan sampah, peralatan mendaki yang rosak dan najis manusia. Selama bertahun-tahun, 300 orang telah mati di cerun menakutkan ini, jadi peluang untuk menemui mayat sentiasa ada.

Situasi ini sangat memalukan bagi kerajaan Nepal, yang banyak bergantung pada hasil yang dijana oleh permit mendaki. Sekali-sekala, usaha pembersihan sampah dan mayat dijalankan.

Usaha pada tahun 2019 menggunakan khidmat 20 Sherpa untuk mengumpul sampah dan membawa sampah ke kilang kitar semula.

Dari hanya beberapa tapak perkhemahan, mereka mengumpul 11 tan hanya pada bulan April dan Mei 2019.

Tahun itu juga merupakan salah satu musim yang paling dahsyat di mana 11 pendaki terbunuh dalam beberapa insiden berbeza. Apabila Sherpa yang terlibat menemui 4 mayat, ia bukanlah sesuatu yang mengejutkan.

Walau bagaimanapun, tiada siapa yang tahu identiti mayat atau bila mereka meninggal dunia.

Apabila para penjelajah mula-mula menggunakan khidmat Sherpa, mereka menyedari sesuatu yang berbeza.

Udara sejuk di kawasan altitud yang tinggi menyebabkan pengunjung letih atau sakit, malah ada yang mati. Namun jurupandu gunung dari kalangan Sherpa tetap bertahan mendaki tanpa keletihan.

Pada tahun 2017, kelebihan ini muncul dengan cara yang menarik. Kilian Jornet, seorang pelari ultra elit, berlumba ke arah puncak Gunung Everest tanpa menggunakan tali atau oksigen tambahan.

Kebanyakan pendaki biasanya memerlukan empat hari dan botol oksigen untuk mencapai kejayaan ini, namun Kilian melakukannya dalam tempoh 26 jam sahaja.

Sebelum ini, seorang lelaki bernama Kazi Sherpa telah berjaya melakukannya dalam masa 20 jam.

Pada tahun 2017, penyelidik juga mendapati bahawa pemilihan semula jadi merupakan sebab utama kehebatan Sherpa dalam persekitaran rendah oksigen.

Selama beribu-ribu tahun, komuniti gunung ini hidup dengan jumlah oksigen yang sedikit. Tubuh badan mereka menyesuaikan diri dengan cara yang luar biasa.

Untuk menghasilkan tenaga, badan biasanya membakar lemak namun proses ini memerlukan banyak oksigen.

Badan orang Sherpa yang cekap membakar gula iaitu alternatif rendah oksigen.

Pendaki asing juga kehabisan phosphocreatine, sebatian yang menyokong kekuatan otot. Jumlah fosfokreatin dalam orang Sherpa sama ada meningkat atau kekal, namun ia jarang berkurang.

Nirmal Purja mencipta rekod sebagai manusia terpantas sampai ke semua 14 puncak gunung melebihi 8,000 meter, dengan catatan 6 bulan 6 hari, dengan bantuan oksigen botol.

Ekspedisi yang diberi nama "Project Possible" ini didokumentarikan dalam siri Netflix bertajuk "14 Peaks".

Beliau juga merupakan orang pertama yang sampai ke puncak Gunung Everest (8,848 meter), Gunung Lhotse (8,516 meter) dan Gunung Makalu (8,463 meter) dalam tempoh 48 jam.

Kebanyakan jurupandu gunung bekerja di Gunung Everest kerana mereka belajar perdagangan daripada keluarga.

Mereka biasanya tidak mempunyai pendidikan untuk melakukan pekerjaan lain. Walaupun sesetengah daripada mereka lebih suka kerja yang lebih selamat, menjadi jurupandu adalah salah satu jawatan dengan gaji tertinggi di Nepal.

Pekerjaan ini dapat membawa mereka keluar dari kehidupan miskin dan menyediakan cara untuk mendidik anak-anak mereka supaya generasi akan datang dapat memecahkan kitaran ini.

Satu lagi sebab mengapa orang Sherpa mahu anak-anak mereka memilih kerjaya yang berbeza ialah cara orang asing melayan mereka.

Kebanyakan pendaki Barat tidak mampu sampai ke puncak dengan sendiri dan mereka memerlukan kepakaran Sherpa.

Terlalu ramai daripada pendaki yang datang adalah pendaki yang teruk, membuatkan tugas jurupandu gunung menjadi sukar untuk memastikan ekspedisi itu selamat.

Lebih teruk, selepas beberapa pendaki berjaya dan menceritakan kisah itu, mereka tidak pernah mengakui kerja keras dan risiko yang hanya ditanggung oleh Sherpa.

Mungkin kenyataan ini agak keterlaluan kerana peperangan melibatkan keganasan dan tembakan di sana sini.

Sherpa membawa beban dan menyediakan jalan ke hadapan untuk pelanggan mereka dan tiada siapa yang menembak mereka.

Namun alam semula jadi adalah "makhluk" berbahaya terutamanya di atas gunung. Sesiapa sahaja boleh terbinasa disebabkan ribut, runtuhan salji, dan jatuh.

Kesusahan Sherpa terbongkar apabila majalah Outside cuba mencari kerjaya paling berbahaya di dunia.

Analisis yang dilakukan majalah ini mengira jumlah kematian setiap 100,000 pekerja.

Purata kematian dalam kalangan pelombong adalah 25, kematian tentera Amerika Syarikat di Iraq sekitar 335 orang, manakala jurupandu Gunung Everest adalah seramai 1,332 kematian.

Walau bagaimanapun, jumlah Sherpa yang terbunuh sebenarnya tidaklah melebihi 1,000 sebenarnya, sebaliknya jumlah sebenar adalah sekitar 94 kematian.

Perkadaran 94 kematian ini menjadi 1,332 jika secara teori terdapat 100,000 jurupandu gunung Everest.

Sehingga 2018, jumlah 94 kematian ini mewakili satu pertiga daripada kematian di Gunung Everest.

Kadar kematian ini menjadikan menjadi jurupandu gunung Sherpa sebagai salah satu pekerjaan yang paling berbahaya di dunia.

Setiap tahun, sekitar 300 pendaki akan melalui laluan Southeast Ridge.

Laluan ini mempunyai sejarah di mana ia telah dipelopori oleh Sir Edmund Hillary dan Sherpa Tenzing Norgay.

Dinamakan bersempena bongkah ais yang besar, ia merupakan salah satu tempat paling berbahaya di Everest.

Sesetengah pendaki merasakan ia adalah tempat paling maut di dunia dalam sukan mereka.

Lokasi tersebut seperti lebuh raya bagi runtuhan salji di mana ia berlaku dengan begitu kerap pada siang hari.

Mereka yang ingin menyeberanginya mesti berbuat demikian pada waktu malam apabila keadaan ais lebih stabil.

Pada tahun 2014, satu tragedi mengerikan berlaku di mana runtuhan salji memerangkap para jurupandu Sherpa dalam "ladang popcorn" ini.

Mereka tidak dapat bersembunyi atau melarikan diri. Apabila runtuhan salji berhenti, 13 Sherpa didapati terkorban.

Tragedi ini merupakan hari terburuk dalam sejarah pendakian gunung Everest.